**פרוטוקול ישיבת מועצה – אגודת הסטודנטים 28.02.23**

**תקציר:**

בישיבה נערכו בחירות לתפקידי ההנהלה הבאים: יו"ר האגודה, סיו"ר, רמ"ח תרבות, רמ"ח אקדמיה ורמ"ח מעורבות חברתית, לבסוף נבחרו בעלי תפקידים חדשים לכלל תפקידי ההנהלה פרט לרמ"ח אקדמיה. כמו כן, נערכו בחירות לוועדות האגודה: יו"ר ועדת ביקורת, שני חברי ועדת ביקורת, ועדת מכרזים, יו"ר ועדת מכרזים (נבחר אוטומטית כי התמודד לבדו) וועדת כספים.

נוכחים: 59 חברי מועצה

**ליאור חזן:** אנחנו בישיבה מרגשת ומאוד עמוסה ועל כן אנחנו נרצה להשתדל ביחד לעמוד בזמנים. מה שאעשה עכשיו, לאור כך שיש חברי הנהלה שמתמודדים בבחירות. אני אעדכן את כל העדכונים, חוץ משל אסף שיעדכן את שלו. זו פעם אחרונה שאני מעדכנת עדכוני הנהלה, זה מרגש. לאחר העדכונים יהיה לנו זמן לשאלות, מי שיש לו שאלה שירשום.

טוב, אז עברו חודשיים בערך מאז הישיבה האחרונה, כאילו עברו כמה שנים מהישיבה האחרונה לישיבה הזו. אני ארוץ על הרבה דברים.

מאבק מילמן, מאבק שאנחנו מאוד גאים בו, בזמן מאוד קצר של בערך 10 ימים מרגע שיצא העדכון לפינוי בית המעונות ועד החזרה מהפינוי של הבניין עד תום החוזה. בהתערבות שלנו ובליווי של הדיירים הצלחנו לבטל לחלוטין את הפינוי. המכתב הזה נשלח גם אליכם, אפשר לראות שמלבד ביטול הפינוי הם גם התחייבו שבמידה וירצו להקדים את מועד הפינוי, כלומר לפנות את הדיירים הם יצטרכו לעשות את זה בהתייעצות איתנו. יש ההתחייבות מתוך ראייה משותפת ועתידית לשנים רבות. בנוסף הייתה פגישה שבה דנו במחירי המעונות, איך אנחנו מייצרים התחייבות למחיר סטודנטיאלי.

מחאת הסגל הבכיר, הסגל הבכיר, כמו שכולנו ראינו, פתח בעיצומים. אני גאה להגיד שאנחנו היחידים בארץ שהצלחנו בשיתוף פעולה עם הסגל לפתוח ועדת חריגים. ועדה שדנה בנושאים חריגים של הסטודנטים שלנו במטרה שיקבלו מענה ופתרון תוך כדי העיצומים. במקביל היינו בקשר עם האוני', עם ארגון הסגל אצלנו ועם הסגל הארצי, כדי לראות איך אנחנו עוצרים את הפגיעה בסטודנטים במהירות האפשרית. המסר שהועבר במהלך השיחות הוא שנעזור ונסייע במה שירצו, אך לא על הגב שלנו. הם עובדים איתנו בשיתוף פעולה מלא ומוחלט וגם לזה יש עתידות. צריך להבין שהדרישות של כל צד הן כאלה שבסוף גם לוקחים אותנו בחשבון וגם עוזרים למי מהצדדים שצריך.

מחאת עובדות ניקיון, מחר המעבר הרשמי לחברת מנב"א, חברת בת שהוקמה ע"י האוני' עם ירושלים ובן גוריון. במהלך תהליך ההעסקה הזה עובדות הניקיון קיבלו חוזה שעברנו עליו לראות שהוא תקין. יש כאן מכתב תודה ממש מרגש ומתוק.

אזור אישי- ועדה היגוי, זוכרים שסיפרתי לכם על החזון של האוני' לייצר עמוד אחד שמחבר את הכל? היום יש לנו מודל, מידע אישי, ידיעונים, מערכות שעות וכו'. עבודה נוספת שקורית זה אזור אישי שבו יהיה מענה אישי לשאלות, יהיה מקום אחד שפונים אליו ומקבלים מענה. זה בעבודה ואנחנו חלק אינטגרלי בתוך הבניה של האזור האישי.

קמפוס בטוח, קרן היקרה שלנו מובילה את קמפוס בטוח, יש את היום שאחרי הפגיעה, בהינתן תלונה ובהינתן שלא הגשנו תלונה, המתלוננים צריכים עזרה וסיוע מאיתנו. נקבעה פגישה שעוסקת בנושא הזה עם כל הארגונים הפורמליים והא-פורמליים.

מנהלת הכספים באגודה מסיימת את תפקידה ואנחנו עסוקים בחיפוש מנהלת שתחליף אותה. התחלנו בסינון של קורות חיים, ביצענו ראיונות, לצערי עוד לא מצאנו את המנהלת המתאימה ואנחנו ממשיכים לחפש ולבדוק.

מערכת שעות מובנת, הייתה לנו פגישה עם הרקטור, המנכ"ל ומנהלת שיווק שבה הצגנו את הסטטוס שלנו עד כה, מה הספקנו ואיזה מערכות בנינו. התהליך מאוד מתקדם, זוכרים שאמרתי שסיכויי ההצלחה הם 50-50? זה עלה, ל-70-30, כש-70% שהפרויקט יצליח. אני עדיין מאמינה בזה והאגודה תמשיך עד שנגיע למטרה.

בחירות לסיו"ר ההתאחדות, יש שתי מועמדות, שקד שהייתה סיו"ר המכהנת אחרי שנתיים וחצי וסיון שהיא יו"רית חיפה.

תמיכה של הנשיא וסגנית הנשיא בנושא המועדונים, השנה במטרה להרחיב את התמיכה יצרנו קשר גם עם הצד הבינלאומי, שזו סגנית הנשיא לעניינים בינלאומיים. יש צורך אחרי הקורונה להגדיל את התמיכה והליווי בסטודנטים שעובדים בצורה מדהימה ומצליחים להחזיק את המועדונים האלה בצורה מאוד טובה. הם מצטיינים במה שהם עושים ועושים את זה ממקום של אהבה ולמידה וזה תורם המון לסטודנטים שלנו.

מרכז הספורט, יש בחירות למנכ"ל/ מנכ"לית.

נפגשנו עם תורם שביקש לשבת איתנו, ג'רמי קולר, בנושא קידום הטבעונות בתוך הקמפוס ומלגות. זו הייתה פגישה מצוינת ממש שאנחנו נמשיך ונעשה לה פולואו-אפ.

איכות שירות המעונות, סיפרתי לכם שעתידה להגיע ישיבה על איכות שירות המעונות. קיימנו את הישיבה ובסופה סוכם שיבנה תקן חדש שישב בשיכון ובינוי מטעם האוניברסיטה. הוא היה בעבר והיה מצוין ועכשיו הוא מחודש. התקיים מכרז שגם אנחנו ישבנו שם מטעם האוני'. אותו בעל תפקיד שיבחר ישב בשיכון ובינוי, יהיה בקשר עם האגודה ע"מ לטייב את איכות השירות במעונות. זה קיבל מענה ממש בזמן אפסי. התקן כבר נבחר, לא נגלה מי עד אשר הבן אדם ידע שהוא נבחר.

כנסת, ביקרתי בכנסת וביקשתי לכנס את הועדה לקידום מעמד האישה, בדגש על אקדמיה. מי מכם שהיה פה זוכר שהיינו שם, דיברנו על החוויה הסטודנטיאלית, הבאנו את מה שקורה בשטח לוועדה עצמה, מתוכה עלו נושאים מסוימים שחשוב לנו לעשות פולואו-אפ, גם לראות את היישום שלהם וגם את ההתפתחות וההתקדמות. הייתה ישיבה מעולה ובקרוב יינתן תאריך לכינוס הועדה המחודשת. על זה נעשה פולואו אפ של איזה הנחיות בוצעו ומה לא ונעלה את זה לשיח.

בנושא מילואים, ב-19/4 יש כנס עם קצין המילואים הראשי בו נציף את הפערים המורכבויות והזכויות שניתנות לסטודנטים ולסטודנטיות משרתי מילואים. הגשנו שינוי חקיקה שמתאים את הצרכים, השירותים והזכויות שניתנות היום, למה שאנחנו כסטודנטים רוצים וצריכים שינתן מחר. הכנס הזה הוא גם התקדמות נוספת שלנו אל מול העלאת הצרכים.

פגישות עם עיריית ת"א בנושא קידום מעמד הסטודנטים בעיר: דיגיתל, שבוע הסטודנט, מרכזי צעירים ותעסוקה. הסטודנטים שלנו מורכבים משתי אוכלוסיות, סטודנטים תושבי ת"א וסטודנטים שהם לא תושבי ת"א, אנחנו רוצים לקדם גם סטודנטים שאינם תושבי העיר. בסוף יש לנו כוח קניה מאוד גדול, אנחנו מדברים על המון סטודנטים במכללות וכמובן אנחנו שלומדים בת"א. לכן, יצרנו שבוע סטודנט שבו שמים את הסטודנט במרכז עם אירועי תרבות, מופעים, פיקניקים בכל מיני מקומות בולטים בעיר. בעירייה מאוד מאוד אהבו את הרעיון. מבחינת מרכזי צעירים הידקנו את שיתופי הפעולה והבנו מה אנחנו צריכים לעשות עם מי שמרכז את מרכזי הצעירים בעיר. שיתוף פעולה שהוכיח את עצמו בסמינר הנציגים, אז היינו בבית הצעירים "ולנברג 32" ונהנינו מאוד. שוחחנו גם על נושא התעסוקה.

עדכוני מחלקת אקדמיה, בידינג עדכנתי שהתהליך נמשך מול האוניברסיטה.

חונכויות הנדסה ומדעים מדויקים, אנחנו נערכים לסגירת החונכות של סמסטר ב' על כל

ההיבטים. חוסן באקדמיה, נפתחו עוד שתי סדנאות נוספות. זה פשוט מטורף איך הצלחנו לזהות צורך וליצור את הסדנא הזאת מאפס שעוסקת בנתינת פתרון שהוא הרבה מעבר למה שאנחנו עושים. במובן של נתינת חדרים, צמצום התורים לשירות הפסיכולוגי, זה עוד כלי שיצרנו בקמפוס שעוזר בדברים האלה.

הכנה לקראת סמסטר ב', אנו עורכים שיח עם כל הפקולטות על כל מה שעתיד להתרחש בתוכנית העבודה, מהדקים איתם את הקשרים ומקדמים סוגיות רוחביות.

חלוקת מתנות למזכירות, תודה למי שלקח חלק, המזכירויות מאוד מרוצות. זה אירוע קטן וזה עושה פלאים. מי שלא חילק, חילקו בשמו ואם לא הספקנו, יש עוד יינות ואפשר לחלק.

עדכוני מחלקת הסברה ופרסום, הייתה לנו פעילות סופר מוצלחת ליום האהבה, שעלתה על צורך מדהים. העלינו סטודנטים וסטודנטיות רווקים ורווקות לעמוד שלנו במטרה לעודד אהבה ושידוכים בקמפוס. כתוצאה מהפעילות הגדלנו משמעותית את העוקבים שלנו, התווספו כ-100 עוקבים חדשים. תודה לכל מי שהשתתף ועזר לנו. בטוח יצאו מזה דייטים, בכל אופן אנחנו עוד לא עודכנו.

יום הסטודנט, אנחנו יוצרים סרטון קצר שיופיע בצדדי הבמה ביום הסטודנט. מעבר לזה, אנחנו נקיים פעילות בסושיאל כדי לעודד יצירת סרטונים דומים מצד סטודנטים וסטודנטיות להגדלת החשיפה. האירוע שמתבשל לנו מבורך ומדהים, הצלחנו לגייס תמיכה מהאוני' מזה שנתיים וזה מבטיח לנו איכות גבוהה ומחירים טובים.

ספק בית דפוס, חברת "עותקים" הפסיקו לעבוד עם אוניברסיטאות ומכללות באופן רוחבי. אנחנו במו"מ עם בתי עסק שונים על מנת לטייב את השירות לסטודנטים.

עדכוני מחלקת מעורבות חברתית, התחלנו לחפש ספקים לכוסות רב פעמיות לאירועי האגודה. התחלנו תהליכי השתלבות בוועדות מועצה ירוקה- תחבורה, אנרגיה, קפיטריות ומחזור. נארח כנס אגודות בטוחות ב-28/3, מדובר בכנס של אגודות סטודנטים מכל הארץ שזוכות לתקן של אגודה בעלת אקלים בטוח על בסיס קריטריונים מסוימים. אנחנו אגודה בטוחה כמובן, נבחרנו להוביל את כל הכנס ולהוות דוגמא.

אנחנו נערכים לתחילת פעילויות של פרו-וומן ופוליטיקאיות צעירות. יום המעשים הטובים כבר נמצא בכל המדיות אז מוזמנים להירשם ולהפיץ לסטודנטים. מדובר ביום אחד שמרוכזות בו כל מיני פעילויות שאנחנו יכולים לבוא ולעשות טוב לקהילה.

עדכוני רווחה ומעונות, מועדוני סטודנטים ופינות רווחה. איזה שקף מהמם, הביטו בו. הוספנו מקרא לרשימת מועדוני הסטודנטים ופינות הרווחה ברחבי הקמפוס שהופיע באגודף. מה שמופיע בכוכב תכלת אלו המקומות שנעשה בהם חידוש של ריהוט בפינות הרווחה. בצבע כתום מסומנים המקומות בהם יש צפי לחידוש בסמסטר ב' והסימון של הפלמינגו מעיד על מועדון חדש ושווה שהקמנו בשנה האחרונה. כמו שאפשר לראות רשימה ארוכה מאוד של מועדוני סטודנטים ופינות הרווחה ערוכים לסטודנטים שלנו, כל הכבוד לטלי על העבודה הקשה. הצפי לסמסטר ב', נשדרג את המועדונים ברפואת שיניים והנדסה כיתות, אלו השניים שנשארו בתוכנית העבודה. תראו איזה הספק. אם יישאר תקציב, זמן ויהיה עוד צורך כמובן שנגדיל. כרגע אנחנו פועלים כדי לסיים ולעמוד בכל תוכניות העבודה של המועדונים חדשים שהקמנו. מבחינת פינות רווחה שנותרו ונעבוד עליהם בסמסטר ב', אדריכלות, מקסיקו, מקצועות הבריאות ריימונד ומוזיקה שלקרוא לזה פינה זה מביך לדברי טלי. מדובר בפינה פלוס ועל כן זה בין פינת רווחה למועדון סטודנטים. הפרויקט הזה מטורף, תעקבו ברשתות, אנחנו מעלים לשם סרטונים קצרים שסטודנטים יכירו ויגיעו. אלו מקומות מבורכים לסטודנטים שלנו לבוא ללמוד, לאכול צהריים, לדבר עם חברים, מה שרוצים. בכל פינה כזאת יש מקררים, מיקרוגלים ומכונת נספרסו שלנו ברובן יש. יש גם פירוט איפה יש בדיוק מכונות נספרסו.

עגלות קפה, עד תחילת סמסטר ב' צפויות להיפתח עגלות קפה סמוך לעבודה סוציאלית ולספרייה המרכזית. בנוסף, לאור הביקוש הוספנו טעמים חדשים של קפה בעמדות הנספרסו ברחבי הקמפוס.

טיפול בבעיית הרעש במזגן במעונות ברושים. סטודנטים שגרים במעונות ברושים סובלים מרעש שיוצא מהמזגנים בעודם כבויים, הרעש מפריע להם לישון וללמוד. אחרי טיפול מסור של מחלקת רווחה, פניות לשיכון ובינוי ולסמנכ"ל הנדסה שהיום הוא המנכ"ל של החברה הכלכלית, אנחנו מתעסקים בזה ברמה האישית. מדובר באיזה פיצ'ר שצריך להוסיף. מי שרוצה, טלי תרחיב אח"כ.

עדכוני תרבות, ספורט וקשרי חוץ. למי יש תחפושת? מרגש, לא מספיק ידיים. יש מסיבת פורים סופר שווה וגדולה שאנחנו מקיימים ב-6/3, בפעם הראשונה בשיתוף פעולה עם המכללה למנהל, איחדנו כוחות. אגודות נוספות לוקחות איתנו חלק ויצרנו מסיבה ברמה מאוד גבוהה באקספו עם ליין מטורף של דיג'יים והפתעה. אני לא אספר את ההפתעה. אז שווה לבוא.

פסטיבל פתיחת סמסטר ב-13/3, בין השעה 14:00 ל-16:00 יש הפסקת לימודים. פותחים את סמסטר ב' עם הופעה מאוד שווה. אנחנו עובדים על הרצאה תוך כדי שתהיה הרצאת רשות. שת"פ עם החוג הצפוני, הצלחנו להשיג הנחה שווה מאוד עבור תקופת המבחנים.

שבועות בינלאומיים- וייטנאם, הולנד, פולין ושוודיה יוצאים לדרך. העלנו פרסום ברשתות וההרשמה נפתחה, סטודנטים מגיעים ומניחים את קורות החיים שלהם בתוך התיבה בבניין מיטשל. משחקי אס"א באילת מתקיימים ב-19-22/3.

קריאת מגילה בהובלת חב"ד בקמפוס יתקיים ב-6/3.

יום הסטודנט, הכנו סקר אמנים שהפצנו לכלל הסטודנטים בקמפוס. מהסקר נבין איזה אמנים סטודנטים רוצים שיגיעו ליום הסטודנט. הסקר נסגר, התוצאות מאוד מרתקות. אנחנו נפתיע את הקמפוס בבחירה של הסטודנטים כשנפרסם את האמנים. שתדעו שנועה קירל כבר לא במקום הראשון היא ירדה למקום השני.

סיימתי את העדכונים. שאלות?

שירה אדר: ב-13/3, כולם מודעים להפסקת הלימודים הזאת?

ליאור חזן: יצא אתמול מייל. תארים מתקדמים עוד לא.

אלה בר: בסרטונים שהאגודה מעלה, לא כתוב איפה פינת הרווחה.

טלי אבנת: כתוב, ברילז את ממש צריכה להיכנס לתוך זה כדי לראות.

ליאור חזן: בנוסף לתיאור של הסרטון, בתוך הסרטון עצמו נרשום איזה פינה זאת.

שאלות נוספות? תודה.

אסף שילוח: עדכוני סיו"ר, נתחיל מהסוף האמת.

,ExperTAU נתחיל את סמסטר ב' עם סדנת "איך למצוא את הקריירה שלך", ב-27/3 בשעה 18:00. נצא עוד מעט עם פרסומים על זה אז תעקבו.

ציוד לימודי במחיר מסובסד- לקראת תחילת הסמסטר מזכיר שיש לנו ציוד לרכישה במרכז השירות, מחשבונים חדשים, חלוקי מעבדה, משקפי מגן ועוד. גם על זה נעשה איזשהו פרסום יותר מסודר, שתוכלו להפיץ הלאה.

שיפוץ, התחלנו בשיפוץ, המפלט בתקווה יהיה מוכן ממש בקרוב. גם יתר החללים בדרך להסתיים. אני מעריך שהרוב הגדול של השיפוצים באגודה יסתיימו לקראת סמסטר ב'. גם אם הכל לא מושלם יוכלו להתחיל לעבוד שם.

וזהו, יש שאלות? הערות? טענות? תודה.

**בחירות לוועדות**

עדן סנדרס: לתפקיד יו"ר ועדת מכרזים הגיש מועמדות רק דין יונה. לפי התקנון במקרה כזה הוא נבחר אוטומטית לתפקיד. בכל שאר התפקידים יש התמודדות. נתחיל עם ועדת כספים. לכל אחד מהמועמדים יהיה דקה לדבר. כל מי שמתמודד מוזמן להגיע לבמה.

לבנה צליל: אם אפשר להסביר מה זו ועדת הכספים?

עדן סנדרס: אז ככה, ועדת הכספים היא ועדה מייעצת, כל אחד מחברי הועדה מקבל רמ"ח שהוא מלווה אותו בבניית התקציב ומייעץ לו. בסוף התקציב הסופי מוגש למועצה כמקשה אחת והיא מחליטה אם לאשר אותו או לא. זו בטעימה, ועדת הכספים.

עודד שטראוס: היי אני עודד, נציג אומנויות לתארים מתקדמים, מציע את עצמי לועדת הכספים. בעבר הייתי הגזבר של הקומונה שלי בשנת שירות. אחד ההישגים הקטנים שלי לגבי כספים זה שבחיים לא הייתי במינוס. מי שמאזין לשאול אמסטרדמסקי יודע שזה הישג במדינת ישראל. למרות שזה נראה שאין קשר בין אומנויות לכלכלה או ניהול, אני מאמין שיש קשר וראוי שאנשים שעוסקים באומנויות גם יכירו את התחום של כלכלה וניהול.

בעז אקרמן: אני בעז בן 27, במקור מירושלים, דתל"ש. אני נציג של פכ"מ בתואר ראשון, שנה שניה. בשנה שעברה רצתי מול המועמד של "עומדים ביחד", השנה רצתי מטעם "עומדים ביחד". אני אעיד על עצמי, מאוד מקווה שבגדול יש קונצנזוס על זה ואם לא, אני אשמח שתעירו לי אחרי זה, שאני בן אדם די נעים, קשוב, שאוהב לשמוע ביקורת, לשתף פעולה, מאמין בפוליטיקה של הסכמות ופשרות. ועדת כספים היא ועדה שכמעט כל דבר שיקרה פה באגודה יתגלגל לפתחה בצורה זו או אחרת, בא לי להיות מעורב, לקחת חלק ולשבת סביב הדברים שקורים.

אייל אלפסי: שלום, אני אייל הנציג של מתמטיקה. בסמסטר הבא אני מסיים את התואר, יש לי קורס אחד בלבד. בכל הזמן שלי בקמפוס ואני פה כבר מלא זמן, הפריעה לי העובדה שאנחנו הולכים לאכול, נניח פסטה, יש פסטה מפוקחת שאף אחד כמעט לא יודע עליה. אם אנחנו מחליטים להוסיף לפסטה הזאת זית, פתאום הפסטה עולה מ-25 שקלים ל-45 שקלים. בפעם האחרונה שבדקתי זית לא עולה 20 שקל. ומשפט כזה שאני מאוד מאמין בו, תהיה השינוי שאתה רוצה לראות בעולם. החלטתי להרים את הכפפה, לתת מזמני ולרוץ לוועדת כספים ומכרזים. אני מקווה מאוד שתתנו לי את הכוח לשנות.

גל ואלה: קוראים לי גל, אני סטודנט לחשבונאות וניהול. התחלתי לעבוד במשרד רו"ח, משם המשכתי לעבוד אצל הרגולטור ברשות לניירות ערך. אני רואה את עצמי תורם לוועדת כספים. זה מה שאני עושה בתואר וגם בחיים שלי. אני מייצג גם את עידו סיוון שלא הגיע, הוא סטודנט בשנה א' לחשבונאות ניהול, הוא התחיל לעבוד מאוד מוקדם במשרד רו"ח, ב-.Big Five אני מקווה שתבחרו בנו.

בר סובל: נעים מאוד, אני בר, נציג של מדעים דיגיטליים להיי-טק תואר ראשון. אני היו"ר המכהן של הועדה, אני מכיר את הועדה על בוריה ואשמח להיות בה שנה נוספת.

שלהב הרכבי: שמי שלהב, בן 20, שנה ראשונה במדעי המחשב. גם גילוי נאות, אני גם ב"עומדים ביחד". על אף שאין לי את הניסיון המקצועי כי אני עוד צעיר, עדיין חשוב לי להיות בוועדה כמו ועדת כספים. אני רוצה לוודא ולהשפיע במהלך השירות שלי באגודה, שבאמת תקציבים של האגודה הולכים למקומות הנכונים כמו שצריך ושאנחנו משקיעים בדברים הנכונים למען הסטודנטים.

תום כהנא: אני תום כהנא בן 28, נציג של פיזיקה כימיה גיאופיזיקה וביה"ס ללימודי הסביבה בתארים מתקדמים. הניסיון שלי עם כסף זה שאני פרסי (צוחקים), אני שמח שזה עבד. מה שאני רוצה בעצם לקדם זה שילוב של אמנות אלטרנטיבית, בעצם אמנים קטנים יותר באירועים של האגודה. אני חושב שלהביא לאירועים אמני מיינסטרים זה בזבוז של הרבה כסף. למרות שיש מקום להכניס אמנים בקונצנזוס, אני חושב שיש מקום לקדם אמנים קטנים, בעיקר מהקמפוס וכללי בארץ. אני חושב שזה יהיה הרבה יותר משמעותי וחזק אם יביאו קולות שלא שמעו. אז אני מעוניין לקדם את זה בוועדת כספים. זה הכל.

שירה אדר: בעצם יש בוועדה הזאת חמישה שנמצאים בה ויו"ר. סה"כ שישה אנשים בוועדה, נכון?

עדן סנדרס: סה"כ יבחרו לוועדה הזאת שבעה אנשים.

אור מימון: יש תשעה מועמדים, שניים מהם לא כאן. גבי לי לא הגיע, עידו סיוון, דיברו בשבילו. יהיו שבעה חברי ועדה, הם בוחרים אח"כ לעצמם יו"ר. בסוף, כשכל המועמדים לוועדות ידברו נקיים את הבחירות ביחד.

גל בינשטוק: לנציגים שמגיעים מתא פוליטי, האם יש להם השפעה בתוך הועדה? כשאני מתמודד לאיזשהו תפקיד ציבורי, תא פוליטי זה אג'נדה שאני בא איתה. לא רציתי לפתוח דיון, שאלתי בסה"כ.

גיא הדר: התקנון של האגודה לא מתייחס לזה. אני אזכיר שוועדת כספים היא לא ועדה עם סמכויות ביצועיות. היא ועדה שמפקחת, שיכולה להמליץ. אם ההנהלה לא מקבלת את ההמלצות אז באים עם זה למועצה. אין לה סמכויות להחליט לאן הולכים תקציבים.

נמרוד פלבסקי: צריך להגיד שהועדה מאשרת את התקציב בספטמבר.

ולאד ירמקוביץ': נראה לי שיהיה לנו קשה לזכור את כולם. אפשר לעשות הצבעה לכל ועדה בנפרד?

אור מימון: לא, אנחנו נעשה הצבעה אחת לכל הועדות.

עדן סנדרס: עכשיו נשמע את הנציגים של ועדת מכרזים. מי רוצה להתחיל? כל אחד מצביע לשלושה, יבחרו בסה"כ שבעה חברים.

צור זאדי: אני צור, סטודנט שנה ג', נציג של גאוגרפיה. מתמודד בבחירות לוועדה כי אני רוצה לתרום ולתת איפה שאפשר לעזור. זה נשמע מעניין ואני רוצה לתרום טיפה מהנסיון מהידע שיש לי. זה הכל.

לבנה צליל: אני לבנה, נציג החוג למזרח אסיה, אני רץ לוועדת מכרזים כי הרגשתי שזו הועדה שיש לי הכי הרבה מה לתרום בה. יש לי הרבה ניסיון בארגוני חברה אזרחית, אני לא יודע אם כך חושבים על האגודה אבל היא עמותה, יש לי ניסיון עם עמותות אחרות, מבחינת סוג העבודה שיש בה, עבודה עם אנשים, עם הארגון. אני לא מנסה להתקבל לעבודה, רק אגיד שהייתי פעיל בבית הפתוח בירושלים, בארגוני גאווה, התנדבתי ב'איגי' במשך שנה, עבדתי במשך שנתיים בחברה להגנת הטבע שזו גם עמותה. הייתי בצומת יחסית מרכזית, ראיתי הרבה אנשים, יחסי עבודה, ראיתי את סוג העבודה עם אנשים, עם ציבור שצריך לשרת אותו ושעובדים למענו. ראיתי את יחסי הכוחות בעבודה, אני מרגיש שיש לי הסתכלות יחסית רחבה על העניין הזה. עסקתי קצת בפעילות חברתית, בלגייס מתנדבים ולהניע לפעילות, אז גם בזיהוי הזה של מי מתאים ולמה. תודה.

שירה רוהר: אני שירה, הנציגה של כימיה, גיאופיזיקה ומדעי כדור הארץ תואר ראשון. אני מודה שאני פה כי אסף אמר לי להתנדב. אני יכולה להגיד שהייתי בצופים יותר מדי שנים. עשיתי שנת שירות, אני מכירה את העבודה עם אנשים כמפקדת בצבא, יודעת להבין טיפוסים ודברים.

דוברת: יש לך זמן לזה?

שירה רוהר: אין לי זמן לזה אבל בסדר.

שי אטוס: היי קוראים לי שי, אני הנציג של הנדסה ביו-רפואית תואר ראשון . יצא לי לעבוד בשירות שלי עם קשת מאוד רחבה של אנשים, מבין צרכים של אנשים מהתפקיד הכי קטן וגם של מנהלים בכירים. אני חושב שלוועדת מכרזים יש יכולת לשרת את כל העובדים, הסטודנטים וההנהלה בכללי. אני אשמח לקחת בה חלק ובכל מה שהיא עושה. תודה.

גבע שפירא: שלום לכולם, קוראים לי גבע, בן 27, נציג של הפקולטה לחינוך, תואר שני. בגדול תפישת העולם שלי זה לראות את הסטודנטים השקופים, אלה שלא רואים אותם. בין אם זה מעמד סוציו-אקונומי נמוך או סטודנטים עם נכויות. בשנים האחרונות אני עושה פרויקטים למען סטודנטים בעלי מוגבלויות וגם עכשיו, יחד עם מחלקת מעורבות חברתית באגודת הסטודנטים, אני מקים קבוצה חדשה שנקראת מאמ"ן, מדור אקדמי מקדם נגישות.

רוני שרון: היי, אני רוני. אני ממעלה אדומים/ ניו-יורק במקור, היום אני גרה במעונות. אני פשוט אגיד שהעובדים הם לב ליבה של העבודה וחשוב לבחור את אלה שמתאימים. אתייחס לפן המשפטי, הסנגורים של האוני' הם בעלי תפקיד שעושים דברים מאוד חשובים, הם מגנים על הסטודנטים באופן די ישיר. אני מכירה את זה מהזווית שלי, שם הבנתי שזה מאוד חשוב לדעת לבחור את האנשים הנכונים. שיש להם אמפטיה מסוימת, שיודעים להבין את המצב. אני חושבת ששם הבנתי שזה התחום שאני רוצה לעסוק בו באגודה.

עדן סנדרס: יש שאלות למועמדים? תודה רבה. נעבור לוועדת ביקורת ואחרי זה נקיים הצבעה על יו"ר וועדת ביקורת. אלה ארבעת המועמדים, יש לנו עוד מועמדת שלא נמצאת כאן. בוחרים שניים מתוך חמישה מועמדים. כל אחד מצביע לשניים ויהיו שניים.

דובר: אפשר לשאול מה הוועדה עושה?

עדן סנדרס: כן, אבל זה לא בלו"ז שלנו. פירוט על הוועדות נשלח במייל וזה גם מצוין בתקנון. בגדול, לוועדה יש סמכות להגיע לכל מסמך של האגודה והיא אמורה לבקר את פעילות האגודה.

שיר ויינברג: היי אני שיר, אני מייצגת את אסתי. יש לה הרבה ניסיון בתחום, היא באגודה המון שנים, היא מכירה טוב איך הדברים עובדים. זה חשוב לדעת מבפנים איך הדברים מתרחשים. בצבא יצא לה לעשות הרבה ביקורות, היא הייתה חלק מצוות מש"א, כך שגם בהיבט המקצועי וגם בהיבט האישי היא תוכל לתרום לוועדה. זה תפקיד סופר חשוב. תנו לה את הקול, היא ממש ראויה לזה.

אלה בר: אני אלה בר, בעיקרון אני מתמודדת לוועדה בשביל שני דברים מרכזיים. הראשון הוא כי אני חושבת שהדבר שהכי נותן לגיטימציה לגוף כלשהו זה ביקורת, בין אם מבפנים או מבחוץ. מבקרי הממשלה לממשלה, מח"ש למשטרה וועדת ביקורת לאגודה. אני סומכת על עצמי לבצע תפקיד טוב בלוודא שהאגודה מתנהלת כמו שצריך. אני רוצה ללמוד לעשות את זה ואני חושבת שאני יכולה. אמנם אני שנה ראשונה באגודה, אבל דבר אחד שאני מאוד מתגאה בו זה שאני לומדת מהר. ככה הגעתי לפה מלכתחילה בסמסטר הראשון. אני מקווה שתצביעו לי.

יעל ארז: אני הנציגה של המדרשה לתארים מתקדמים. אני בתוך האגודה של רפואה כבר ארבע שנים ובאגודה הכללית שלוש שנים, לא ברצף. אני בגדול מאמינה מאוד בשקיפות ואני מאמינה שאין בעיה שאי אפשר לפתור חוץ מבעיה שמתעלמים ממנה. אני חושבת שמי שהיה פה בשנים הקודמות, כשהיו כל הבעיות של רפואה, יודע שלחוות ולתת ביקורת זה משהו שיצא לי לחוות ולהעביר. אני חושבת שצריך לשמור על הבית של הסטודנטים ואנחנו כמשפחה שמייצגת אותו נהיה משפחה מתפקדת. אני מאמינה שאם ניצור צוות טוב בבעלי התפקידים ובצוות הביקורת נוכל ליצור הרמוניה שתיקח אותנו קדימה.

ולאד ירמקוביץ': אני ולאד, נציג שנה א' במשפטים. אני שמח שיש פה רוב נשי, אני לא יודע אם אתן יותר ביקורתיות. אני מתמודד כי זה הרגיש לי טבעי, משפטים מתחבר לעולם הזה של וידוא ערכיות והכל. בלי קשר, אני מגיע עם ניסיון במגזר הציבורי, בעבודה ברשות מקומית וכו'. אני מאמין שבכל מקום אפשר לייעל דברים, ברגע שעושים ביקורת טובה ויודעים לזהות כשלים ונקודות תורפה. זה מתבקש ויש לי קצת ראייה והשקפה כלפי הדברים האלה. היום אני עושה משהו דומה במגזר הפרטי בתחום של התחדשות עירונית ופינוי בינוי, אני עוסק בהגנה על אזרחים בתחומים האלה. זה דומה למה שאמרתם, שליפת מסמכים, לוודא שלא נדפקו בתהליכים, וידוא תקינות של תהליכים זה משהו שאני מכיר, שיצא לי לעשות ואני חושב שאני יכול להביא קצת מההשקפה המשפטית. תודה.

עדן סנדרס: עכשיו יציגו את עצמם המועמדים ליו"ר הוועדה.

שיר ווינברג: אני שיר, לומדת תואר ראשון בחשבונאות וניהול. בעיקרון, חשבונאות, הלב של המקצוע זה ביקורת. כך שלאורך כל התואר למדנו מה זה ביקורת ואיך מבצעים ביקורת באופן יעיל ונכון. האגודה זו עמותה גדולה, אז כן צריך את הידע שנותנים לנו בתואר ולדעת איך עושים את זה בפועל. יש לנו משאבים מוגבלים, אז אני אביא את הצד המקצועי. בנוסף, אני שנה שניה באגודה אז יש לי קצת ניסיון וידע כאן. זהו, מקווה שתצביעו לי.

מיכאל שלר: אני מיכאל, סטודנט שנה שניה ושנה שניה באגודה. אמנם אני לא לומד חשבונאות אבל גם ברפואה יש את כל הסיפור של קריאה ביקורתית של מאמרים, זה משהו שמאוד נלמד ושמים עליו דגש. אחרי שנה שלמה באגודה ראיתי דברים שדרושים לפחות בדיקה ושאלה, אני חושב שחשוב לבדוק אותם ולהראות אותם לכולם. שקיפות זה בעיני אחד הדברים החשובים. עבדתי במשרד הבריאות בתקופת הקורונה ואחד הדברים שהכי התעסקתי בהם זה להקים Dashboard של שקיפות והסברה. אני חושב שאחרי שנה באגודה אני יכול לתרום לזה.

עדן סנדרס: חברים, בעיקרון תכננו לעשות הצבעה מקוונת אבל הבנו שיש אנשים שהביעו התנגדות. אז שי יסביר מה זה הצבעה מקוונת ואיך זה עובד. אחרי זה נעשה מעין הצבעה ראשונית ולפי זה נחליט.

שי דושניצקי: כבר נרגיע, ההצבעה ליו"ר תהיה בשיטה הקלאסית של קלפי. עכשיו, אנחנו בעצם דנים האם אנחנו כבר בישיבה הקרובה עומדים להתחיל פיילוט של להעביר הצבעות בצורה דיגיטלית. בה אנשים לא עומדים פה בטור, מכניסים את ההצבעה שלהם במכתב ומכניסים לקלפי ואז מקבלים תוצאה. אלא שכולכם תקבלו ביחד טופס שמי שבו אתם שמים את השם ואת כתובת המייל שלכם. אחרי השליחה של הטופס תקבלו איזושהי סיסמה אישית שנוצרה עבורכם למייל. אחרי זה כל אחד יקבל במייל הזה גם מספר כלשהו של מקצה הצבעה. ברגע שנגיד, כל מי שבמקצה הצבעה אחת ייגש לפה, יקבל קישור לטופס הצבעה אנונימי, שם הוא ישתמש בסיסמה שהוא קיבל כדי להקיש את ההצבעה שלו ואז יחזור להתיישב. ככה, בצורה הזאת נעבוד בחלקים. זה אמור לקחת באמת מספר דקות פר הצבעה. המטרה של התהליך הזה הוא קודם כל לחסוך זמן, תהליך ההצבעה הרגיל הוא ארוך. אנחנו רוצים לייעל את הכל ושנוכל להקדיש יותר זמן לשאלות, תשובות ולדיון של הדברים שחשובים לכם. לא באתם לפה לתת את השעתיים שלכם ולבזבז זמן בלהמתין בתור. כמובן ששלחתי מסמך שמתאר חולשות, הבעיות שעולות והפתרונות. אם יש שאלות, מוזמנים לדבר איתי. עכשיו עדיף שפחות, כי אנחנו ממש בלחץ של זמן אבל אם יש משהו שבאמת בוער, זה הזמן.

דובר: זה חוסך זמן?

עדן סנדרס: השאיפה כן, אבל זה פיילוט פעם ראשונה.

שי דושניצקי: אוקיי, נעשה הצבעה בהרמת יד.

עדן סנדרס: מי בעד מקוון? מי נגד מקוון? יש רוב למקוון. בכל מקרה, היו"ר זה יהיה בשיטה המסורתית.

אור מימון: שי שולח טופס בקבוצה של הנציגים או במייל. אתם מכניסים פרטים, מקבלים חזרה סיסמה ומקצה. בשביל לשמור על ההוגנות, שמרו על הסיסמה שלכם. אנחנו לא יודעים מה הסיסמה.

דובר: איך יודעים שמי שמצביע זה מי שפה?

עדן סנדרס: יש לנו מאגר שמי שמקבל סיסמה זה רק מי שפה ויכול להצביע פעם אחת כמובן.

גיא הדר: חשוב להגיד מבחינת ההצבעות. בוועדת כספים יש תשעה מועמדים על שבעה מקומות, אז אתם מסמנים בטופס עד שבעה מועמדים. ועדת מכרזים מורכבת משישה חברים ויו"ר. יש שישה חברי ועדה ולפי התקנון כל חבר מועצה יכול להצביע לעד שלושה מועמדים. זה רשום לכם גם בטופס. לגבי ועדת ביקורת, ליו"ר ועדת ביקורת יש שני מועמדים, אתם מצביעים כמובן לאחד מהם, אתם יכולים גם להימנע. לחברי ועדת ביקורת יש שישה מועמדים. אפשר להצביע לעד שני מועמדים.

אור מימון: אנחנו שולחים למי שכאן. מי שלא קיבל, תגידו שלא קיבלתם.

שי דושניצקי: הקישור שעכשיו נשלח אליכם נדרש למלא אותו עכשיו אנחנו צריכים את זה במיידית. אפשר למלא איזה מייל שאת רוצה. הקישור נשלח למייל שהגשתם לאגודה.

אור מימון: הכי חשוב שיש לכם גישה למייל הזה עכשיו.

עדן סנדרס: חברים, לצערנו הפיילוט לא הצליח ונעבור להצבעה ידנית וזהו.

גיא הדר: אנחנו מזכירים, בפתקי ההצבעה לא לסמן שום דבר חוץ מההצבעה שלכם ולא לסגור את המעטפות. אנחנו משתמשים בהן בשימוש חוזר.

**(מצביעים)**

עדן סנדרס: יש מישהו שלא הצביע? אנחנו עוברים לחלק הבא, הבחירות ליו"ר.

**תוצאות הבחירות לוועדות**

**ביקורת יו"ר**

**שיר – 30 (נבחרה)**

**מיכאל – 27**

**נמנע – 1**

**חברי ועדת ביקורת**

**אלה – 26 (נבחרה)**

**אסתי – 25 (נבחרה)**

**ולד- 22**

**יעל ארז – 21**

**ניצן – 8**

**חברי ועדת כספים**

**אייל – 36**

**בועז – 26**

**בר- 42**

**גבי- 14 לא נבחר**

**גל – 33**

**עודד – 27**

**עידו – 39**

**שלהב- 21 לא נבחר**

**תום – 22**

**חברי ועדת מכרזים**

**אייל – 22**

**גבי -3 לא נבחר**

**גבע -7 לא נבחר**

**ליבנה – 25**

**נועם – 6 לא נבחר**

**צור – 15**

**רוני – 20**

**שי – 26**

**שירה – 23**

**הצביעו סה"כ 58**

**בחירות להנהלה**

עדן סנדרס: אז ככה, אנחנו קצת בעיכוב בלו"ז. הבחירות ליו"ר יתחילו בהצגת המועמדים ולאחר מכן שאלות. נקדיש לזה זמן עד השעה 19:50. ב-19:50 אנחנו עוצרים ועוברים להצבעה. אדם בטוב ליבו משך את הצעת ההחלטה שלו כדי שיהיה לנו יותר זמן, היא תעבור לפגישת המועצה בחודש הבא. שני המתמודדים יכולים לעלות. דניאל תתחיל, היא תציג את עצמה, תדבר את החזון שלה ולאחר מכן יהיה תורו של נדב, שאלות בסוף.

דניאל זילבר: שלום לכולם, נעים להכיר. קצת על עצמי, קוראים לי דניאל, אני סטודנטית בקמפוס לפילוסופיה ולפסיכולוגיה, זו שנה ראשונה שלי בפסיכולוגיה ושלישית בפילוסופיה. אני גרה באור יהודה כחלק מכפר הסטודנטים של עמותת איילים, זה ממש מעניין ומי שירצה, אני ארחיב מעבר. חוץ מזה, בשלוש שנים האחרונות אני באגודה, התחלתי כרכזת במחלקת אקדמיה, אחרי זה נבחרתי לתפקיד רמ"ח אקדמיה ונבחרתי גם לתפקיד סיו"ר. במסגרת הזמנים האלה פיתחתי הרבה יכולות וכישורים בינאישיים, יש לי ניסיון בפיתוח ארגוני ובפיתוח מנהלים, בתהליכי עומק ארגוניים, ידע בניהול פרויקטים וניסיון במו"מ אל מול האוני'. היו המון משברים במהלך הדרך, מבצע שומר חומות, סגל בכיר וזוטר, היו הרבה חסמים שהצלחנו לעבור בהצלחה. וכמובן, היכרות עמוקה עם בעלי תפקידים באוני'. אני פה מתוך תחושת שליחות, כל אחד מאיתנו, בין אם זה אני או אתם שיושבים בספסל. השליחות שאנחנו מרגישים זה חלק מהותי בתוך התפקיד שלנו כנציגים. אני אתייחס טיפה לחזון ולמשימה בכמה נקודות קצרות. החזון שלי שאגודת הסטודנטים תצליח לייצר איזשהו בית לכל הסטודנטים בקמפוס. אנחנו לא מרגישים חלק מהקהילה הגדולה של אוני' ת"א, אומרים לנו 30 אלף סטודנטים ואנחנו לא מרגישים גב של 30 אלף סטודנטים. בחזון שלי אנחנו נרגיש את זה, גם גב של 30 אלף סטודנטים, גם סטודנטים שעברו לארגון הבוגרים וגם סטודנטים עתידיים שיבואו אחרינו. אנחנו נהיה בהמשך הדרך, לא רק ברמה הפרקטית אלא גם ברמה המקצועית. אנחנו רוכשים כלים מקצועיים לכל מה שיבוא אחרינו וזה משהו שצריך להשריש תוך ייצוג הסטודנטים בצורה הכי טובה שצריך. וכמובן, מועצה חזקה ומעורבת, זה לחלוטין לא מובן מאליו. כייף לראות את השיח ולשמוע אותו, זה בחירות, נכון, תמיד יש דברים יותר מורכבים אבל לדעתי זה משהו מאוד משמעותי וחזק. את כל אלה אי אפשר לעשות בהינף יד, האגודה הגיעה למקומות מדהימים ואנחנו עדיין צריכים לעבוד על הקשר שלנו עם הסטודנטים. הנקודות שיותר רחוקות ולא נמצאות קרוב למיטשל, אנחנו צריכים להנכיח את העבודה באופן רוחבי ובכל מה שקשור להסברה. אנחנו צריכים לדייק את השירות שאנחנו נותנים לסטודנטים, הסטודנטים הרבה פעמים לא יודעים מה האגודה מציעה בפועל. את התפקיד שלנו אנחנו צריכים לעשות בכובד ראש ובאחריות מתוך תחושה אמיתית של ערכיות.

אני לא ארד לכל מחלקה בנקודות אבל אני אגיד שגם במחלקת אקדמיה צריך לדעתי לתת חיזוק מאוד משמעותי, לא רק בקשר עם האוני' אלא גם עם ארגון הסטודנטים בתארים מתקדמים, הייצוג שלנו הוא משמעותי. גם ברווחה ומעונות, בין אם זה קשור להיבט הדיור במעונות וגם כל מה שהצגנו בתחילת הדרך, במצגת בהתחלה, בעבודה המדהימה שעושים במחלקה לרווחת הסטודנטים. גם במחלקת תרבות ספורט וקשרי חוץ, גם ברמת המעורבות החברתית, אני חושבת שכולנו מרגישים שיש מקום להתנדבות. וזהו, נראה לי שהמסר האחרון שלי אליכם זה שלא משנה מה יקרה פה היום, אנחנו מועצה אחת. אני יודעת וערה למה שקורה בבחירות, לא משנה מי יעמוד בסוף בראש הארגון הזה, כולנו כאן ביחד והשיתוף פעולה שלנו זה הדבר היחידי שיצליח למנף את הסטודנטים שלנו. זה מאוד חשוב שתזכרו את זה. אם יש שאלות, תשאלו. תודה.

עדן סנדרס: תודה רבה לדניאל. עכשיו התור של נדב.

נדב שופט: שלום. שלום לכל מי שנמצא כאן, זה יום באמת מרגש, אני חייב להגיד. כמובן שזו איזו הצטברות כזאת של שבועיים של בחירות נורא אינטנסיביות והכל קורה כ"כ מהר ובסוף רואים את המועצה הזאת והיא נורא יפה. אמרתי את זה לפני שניה לארז, כולם אנשים מתוקים, כולם אנשים טובים, זה כיף לראות. היום הזה הוא יום של דמוקרטיה ואין יותר כיף מזה. אני יודע שהבחירות היו מאוד אינטנסיביות אבל אני כן מאמין שעצם הדמוקרטיה של הסיפור הזה יצר אגודה הרבה יותר מעורבת, הרבה יותר תוססת וחיה. זה מה שאני רוצה להביא לאגודה הזאת. זה מה שאני רוצה להביא לקמפוס הזה, משהו הרבה יותר חי ותוסס. אני נדב שופט, בן 29, סטודנט לפילוסופיה ומדעי הרוח. כולנו באנו לאוני' בשביל להשיג קודם כל תואר ממוסד אקדמי מצוין, אבל גם באנו לאוני' בשביל להתפתח, להכיר אנשים, להרגיש חלק, להיות יותר מעורבים, בשביל עוד מסגרת בחיים כי בכל מסגרת אנחנו פוגשים אנשים. האגודה צריכה ויכולה להיות שיקוף של כל הדברים האלה ביחד. כולנו רוצים אגודה שמאפשרת להשיג תואר בלי כל הבירוקרטיה, בלי להילחם עם מרצים כל הזמן, אנחנו גם רוצים אגודה שנלחמת על דיור הוגן, שזה אולי הדבר הכי בסיסי לאנשים פה. אנחנו גם רוצים אגודה שנאבקת ונלחמת כשמנסים להעיף אותנו מהמעונות. אגודה שמערבת את הסטודנטים והסטודנטיות בתוך הקמפוס והיא בעצם חוד החנית של החיים בקמפוס. אנחנו רוצים אגודה שמייצרת שייכות ובית. דניאל אמרה את זה גם ואני מסכים. כולנו רוצים אגודה של סטודנטים ולמען הסטודנטים. בצבא שירתתי כקצין ב-8200 במשך שש שנים, ניהלתי שם תהליכים גדולים מאוד, אופרציות, אנשים, פיקדתי על מאות אנשים. אח"כ בהייטק הייתי מנהל מוצר, שוב ניהלתי תהליכים, אופרציות ואנשים רבים חוצי מדינות. אני לוקח חלק במסגרות כמו "האגודה למען הלהט"ב", "חושן" ו'עומדים ביחד'. מכל הסיבות האלה והמסגרות האלה אני מרגיש ומאמין שיש לי את הניסיון להוביל את האגודה למקום שהיא מממשת את הפוטנציאל שלה. יש לי את הניסיון ואת הראייה החברתית לעשות את הדבר הזה. תראו, בזמן הקורונה החלטתי להפסיק את העבודה שלי בהייטק, הייטק מקום מגניב אבל אני הרגשתי שזה לא מספק אותי באופן אישי. באתי לאוני', ללימודי מדעי הרוח ובאמת התאהבתי בפילוסופיה, בלימודים ובעיקר בקמפוס הזה. התאהבתי בקפה נטו שהוא מפגש של כל הסטודנטים. לכן גם התמודדתי לתפקיד בתוך האגודה בתור נציג ולכן אני רץ לתפקיד יו"ר האגודה. אני מתמודד מכיוון שאני מאמין שהאגודה לא רק יכולה אלא היא חייבת, חייבת לממש את הפוטנציאל העצום במקום הזה. המועצה הזאת מהממת, האנשים מהממים, העובדים של האגודה מהממים, כולם בעלי רצון טוב, כולם תורמים מהמזמן שלהם כדי לעשות טוב. אני יכול להגיד לכם שהייתי סטודנט בגילמן שנתיים, לפני שבכלל התמודדתי לאגודה ואני יכול להגיד שלא הרגשתי את האגודה כ"כ. יש פקולטות שמרגישות את האגודה קצת יותר. בחוץ, תשאלו בכלל אם מישהו יותר מי רץ לראשות אגודת הסטודנטים. כמה נראה לכם אחוזים מהציבור הכללי יודע על מה שקורה פה עכשיו? כמה?

דובר: אני אומר 2%.

דובר: אפס נקודה משהו.

עדן סנדרס: אני אומרת 30 אלף אנשים שעוקבים בפייסבוק.

נדב שופט: כמה יש בלייב עכשיו בפייסבוק?

חן קאגו: אתה יודע את הנתון שאתה שואל?

נדב שופט: חברים, לא תהיה לנו תשובה. תודה לעונים, אני כן רוצה לסיים את הנאום כי יש לי דקה. אני מרגיש שהאגודה, שהיא האיגוד של כל הסטודנטים, האגודה הזאת שיש לה תקציב של 7.5 מיליון שקלים, שכל סטודנט משלם 352 שקל לשנה. הוא לא חייב אבל מי שכן, האגודה לא מספיק רואה את החיים שלו. זה רצון טוב אבל לא מספיק לחיים של רוב הסטודנטים. לא כולם אבל הרבה.

נמרוד פלבסקי: סליחה אבל זה מזלזל.

נדב שופט: אני אגיד שוב. הנציגים פה מהממים אחד אחד, יצא לי לנהל שיחות עם רובכם. הנציגים זה האגודה והעובדים זה האגודה. אבל משהו בתפישה, אני מרגיש, אני לא היחיד שניחש שהמספרים נמוכים. אני מרגיש שאנחנו יכולים יותר. זו הסיבה שאני מתמודד ומי שלא מסכים איתי שלא יצביע לי. אבל מי שכן מסכים איתי, יש פה הזדמנות אדירה לחזק את האגודה, להמשיך את מה שהיא עושה טוב וגם להפוך אותה ליותר רלוונטית ויותר נוגעת בנקודות שנוגעות באנשים. אני אסיים במשפט, הבחירות האלה הן ההזדמנות לעשות את הדבר הזה ולכן אני מזמין אתכם יחד איתי לבנות יחד את האגודה הזאת. תודה רבה.

עדן סנדרס: תודה רבה לשני המתמודדים. עכשיו באמת נעבור לשאלות ותשובות.

לילך מרקוביץ': אני לילך, נציגה של מדיניות ציבורית, בעברי נציגה של תקשורת. את השאלה אני מפנה לדניאל, המועצה בחרה אותך כסיו"ר בעבר, שם הצגת את המעורבות שלך. אחרי ארבעה חודשים החלטת לא לרוץ שוב מהסיבות האישיות שלך והתמודדת להיות רמ"חית אקדמיה. לי חשוב, כמי שהאגודה היא חלק מאוד גדול מהחיים שלה ומהתואר שלה ארבע שנים, חשובה לי הרציפות באגודה באופן אישי. איך המועצה יכולה לוודא שדבר כזה לא קורה שוב? כשאת נכנסת לתפקיד ואת הולכת לבצע אותו כמו שהוא, כמה שזה ייקח. אנחנו מקווים לקביעות, לא פחות משנה.

דניאל זילבר: תודה רבה על השאלה, זו שאלה חשובה. אני מאוד מאמינה באחריות והתפתחות אישית. כשנבחרתי לתפקיד הסיו"ר בזמנו עשיתי אותו למשך ארבעה חודשים, הגיע יולי והגיעו בחירות לפתח. בארבעה חודשים שלי כסיו"ר הרגשתי שאני לא עושה את התפקיד שלי בצורה שאני מצפה מעצמי לעשות ובמקביל ידעתי שאני יכולה לעשות את תפקיד הרמ"ח בצורה טובה. עברה שנה וחצי של ניהול, ציינתי כבר קודם את כל המשברים שקרו והיו מאוד אינטנסיביים. אני עומדת פה היום בזכות הניסיון שלי כסיו"ר ובזכות ההבנה שלי, שבזמנו לא הייתי ערוכה לכך ואני יודעת שיש לי את היכולת והכלים לנהל את הארגון הזה ולהוביל את הסטודנטים לאן שצריך להוביל אותם היום.

אייל אלפסי: קודם כל, אני אייל, נציג של מתמטיקה. אני חייב להגיד שלילך לקחה לי את השאלה אבל יש לי גם שאלה לנדב. קודם כל, היה לך נאום פגז. שכחת לציין שאתה מ'עומדים ביחד'.

לבנה צליל: הוא אמר.

אייל אלפסי: נניח ונבחרת ו'עומדים ביחד' הביעו דעה מאוד נחרצת לגבי האירועים בחווארה, מה אתה חושב שנכון לעשות בנושא הספציפי הזה בתור יו"ר אגודת הסטודנטים?

נדב שופט: התפקיד של יו"ר אגודת הסטודנטים הוא ממש לא לקחת שום צד באיזשהו דיון פוליטי או בטח בנושא שלא מגיע בכלל לסטודנטים. מה שחשוב בהקשר הזה זה להבין שהאחריות של יו"ר אגודת הסטודנטים היא על כל הסטודנטים שנמצאים בקמפוס. בהקשר הזה יש שני דברים שאני לא אתפשר עליהם, ביטחון אישי של הסטודנטים שלומדים פה וחופש ביטוי. לכן הסיפור הוא לא איזה דעה אני מסכים איתה, אלא חופש ביטוי וביטחון אישי. אז זה לא משנה מה מישהו יגיד או איזה הפגנה תהיה, אם זה מימין או משמאל, יש הרבה סוגי תאים פוליטיים פה בקמפוס. "אם תרצו" לדוגמא מימין ו'חד"ש' משמאל. זה לא משנה. תמיד כל הפגנה כזאת תעצבן מישהו ויהיו אמירות. אני חוזר ואומר, שני הדברים שאני לא אתפשר בהם, זה חופש הביטוי ובטחון אישי. אני לא אתפשר בהם.

אייל: חופש הביטוי, אפשר להגיד שיש חופש ביטוי ותופסים בו צד. האם אתה מתכוון באירועים כאלה לתפוס צד?

נדב שופט: הצד שאני תופס באירוע כזה הוא לאפשר לאנשים להגיד את הדעה שלהם, כל עוד לא עוברים על איזה חוק וזה מה שחשוב. יש מספיק דעות שאנשים מביעים בקמפוס שאני לא מסכים איתם ויש דעות שאני מסכים איתם. זה לא רלוונטי, אני אחטא לתפקידי כיו"ר. אגב, יותר מזה, נניח ואני תומך בהפגנה בעד הומופוביה, או גם אם אני אתמוך בהפגנת ימין, זה לא הסיפור. הסיפור הוא לשמור על חופש הביטוי.

עדן סנדרס: תודה רבה. לבנה, ארז, לי ואז נמרוד.

ליבנה צליל: לבנה, נציג מזרח אסיה. יש לי שאלה קצת מבנית, זה נושא שהעליתי מול שניכם. אני חושב שאתם מסתכלים על הדברים באופן קצת שונה. אני נציג חדש השנה, קיבלנו בסמינר נציגים, כל מיני כלים ונעשתה היכרות עם גופים שונים באוני' ועם המחלקות של האגודה. לאט לאט גיליתי את הפעילות בתוך האגודה, איך בדיוק האסיפה עובדת, רמ"חים ומה המקום שלהם, ועדות, הצעות החלטה, תקציבים. איך האגודה עצמה עובדת. בעצם אני רוצה להגיד, הוקדש די הרבה זמן לדבר על הדקנאט על הנשיא ועל ארגון הבוגרים יותר מאשר על האגודה. הרבה דברים היו מצוינים אבל יש עוד. השאלה שלי בעצם, איך אתם רואים את מקום הנציג והנציגה בתוך האגודה, מה הפונקציה שאנחנו ממלאים? אני כן רוצה להגיד שהסתכלתי על השאלה וזה נשמע קצת אינטרס, אז אני חושב על זה כשאלה לא של 'אני נציג ואני רוצה', אלא יותר מבחינה מערכתית, מה אתם חושבים שנכון לארגון ולסטודנטים.

עדן סנדרס: שני דברים לפני שהם יענו. שאלות יותר ענייניות וגם התשובות שלכם, כדי שהרבה אנשים יספיקו לשאול. נתן עוד 10 דקות. עכשיו מוזמנים לענות.

דניאל זילבר: מה שמהמם באגודה זה שהיא מושתת על הנציגים. נציג פעיל שיש לו תקשורת ישירה עם החוג שלו ועם הארגון, בין אם זה מול המנהלים, הרכזים וכל מערכת התמיכה של הסטודנטים והסטודנטיות הוא יצליח למנף את האינטרסים שלו בכל מקום שהוא ירצה. אם אתה שואל אותי אישית איפה המקום של הנציגים בתוך המיקרוקוסמוס הזה? הם האגודה. בסוף מי שיושב בהנהלה זה לא אנשים שמופרדים מתוך כל שאר הדברים. אנחנו פה בשביל הסטודנטים כל יום, כל היום, לפעמים גם כל הלילה בצורה מוחלטת לחלוטין. אני אומרת בלי קשר לבחירות, אם יש לכם יוזמה, תבואו, יש לכם את כל הגב שבעולם אל מול המחלקות והעובדים והנציגים שיושבים אחד ליד השני. בעיני הנציגים הם האגודה.

נדב שופט: תודה על השאלה, הנציגים הם חלק מהאגודה, ההנהלה היא חלק מהאגודה, הסטודנטים הם חלק מהאגודה. אבל איפה עיקר מה שקורה באגודה? אז הנציגים עובדים קשה, ההנהלה עובדת קשה והסטודנטים עובדים קשה אבל אני מאמין שהיום האגודה יכולה לספק יותר כלים לנציגים ויכולה לספק יותר כלים לסטודנטים בשביל באמת להרים דברים. בשביל לקדם את האינטרסים של הסטודנטים ואת הצרכים שלהם. אבל איך עושים את זה? אני חושב שהאגודה צריכה להיות יותר דמוקרטית ושקופה, אני חושב שההחלטות שמתקבלות באגודה הזאת, עצם גיבושן צריך להיות בשיתוף עם הנציגים. אני מדמיין אגודה שממש מערבת סטודנטים בפרויקטים, עזבו נציגים, שנותנת לסטודנטים להרים דברים. בשביל שזה יקרה צריך אגודה הרבה יותר פתוחה, דמוקרטית ושקופה.

שיר ויינברג: מה אתה עושה בפועל? אנחנו רוצים לראות תכלס.

נדב שופט: זה מתחיל ממש משינוי נהלים של ישיבות מועצה שנמצאות עכשיו בתוך ההנהלה.

עדן סנדרס: נראה לי היא שאלה איפה המקום של הנציג באגודה. אני רוצה לעשות סדר, אי אפשר להמשיך לשאלות פולואו-אפ. יש פה תור.

שיר ויינברג: תכלס מחר, מה אתה עושה כדי להגשים את החזון?

נדב שופט: ישיבות המועצה, כשמגבשים החלטות בתוך המועצה, אני חושב שאפשר לפתוח את הדברים האלה ולתת לסטודנטים להוביל את זה. כשמדברים על תקציב, כמה מכם יודעים כמה רזרבות יש לאגודה? היה לי קשה למצוא את המידע הזה. אני חושב שהישיבות האלה פתוחות וזה נהדר, אבל יש כל מיני ישיבות שחורות, לצורך העניין. כשההנהלה מדברת עם האוני', הייתי רוצה לראות עוד יותר הזמנה של נציגים לפגישות האלה. כשאנחנו מדברים על תהליכים שקורים, לדוגמה נושא השיפוצים. בישיבה הקודמת עלה להצבעה השיפוץ של כל המתחמים. אני הייתי אחד הנציגים, שהלך לאסף ועשה סיור על המתחמים האלה, איתי היו עוד כל מיני. שוב, כל הנציגים מהממים, זה לא הסיפור. הסיפור הוא מבני, כמה היינו מעורבים בלמה זה התחיל? בלבחור את המקומות שמשפצים? אני לא בטוח שהיינו מעורבים בזה. אז אני מדבר על דברים כאלה. אני שוב אומר, לפרט את זה לתוכנית עבודה, אפשר. הסיפור הוא באיזה דרך.

ארז יוסף: אני ארז, נציג של הנדסת חשמל, תארים מתקדמים. בדיוק דיברנו על עניין של שקיפות, שוויון ודמוקרטיה. אז רציתי להעלות נושא, גם מול המועצה כולה, כדאי שגם הנציגים ישימו לב. דיברתי עם נציג לשעבר באגודה, נציג של "עומדים ביחד", הוא התקשר משום מקום והתעניין בבחירות. גם כשהוא היה נציג הוא לא היה כזה פעיל. הוא גישש, מה קורה עם הבחירות ובין היתר הוא אמר לי שבעצם המועמד שעולה הוא מטעם "עומדים ביחד". דיברתי עם הרבה אנשים ומה מסתבר? יש קבוצה לא מוכרת, נסתרת, מתחת לרדאר שתחת הכותרת "קידום שוויון ורווחה", נושא שמעניין אותי. ביקשתי מנדב, שהוא מנהל הקבוצה והוא הפנה אותי לבעז. לא הצלחתי להתקבל לקבוצה הזאת. שימו לב איך האירוניה קורסת, קבוצה שנקראת "שוויון ורווחה". אמרו שצריך לעשות איתי שיחה כדי להתקבל לקבוצה הזאת, אני מאוד מאמין בלקדם דברים ודיברת על שקיפות נדב. למה אני לא יכול להיכנס לקבוצה הזאת או למה היא מתחת לרדאר? רציתי לציין שאתה ובעז מנהלים אותה, שני נציגים של "עומדים יחד". ממה שהבנתי, כי שמעתי עליה רק אתמול בערב, זו קבוצה שדי מנוהלת ע"י הנהלת "עומדים ביחד". למה אי אפשר להיכנס לקבוצה? למה היא מתחת לרדאר?

נדב שופט: ראשית, הבן אדם שדיבר איתך, אין לי מושג מי זה גם.

נמרוד פלבסקי: איתי כהן.

נדב שופט: אני מבקש רגע לענות. הוא אמר שאני רץ מטעם "עומדים ביחד". זה לא נכון, אני רץ מטעם עצמי. קודם כל רציתי לשים את זה על השולחן. הערכים שהובילו אותי הם ב'עומדים ביחד', הערכים של העצמת הקמפוס ושוויון בשטח הם ערכים שאני מאמין בהם אבל אני רץ מטעם עצמי. כדי להפוך את עצמי למועמד רלוונטי השתמשתי בכל המשאבים שנמצאים ברשותי וזה כולל חברים מאוד טובים שלי במועצה, חלק מהם מ'עומדים ביחד' והם גם עוזרים לי כמובן בסיפור הזה.

ארז יוסף: איפה השקיפות שאתה מדבר עליה?

נמרוד פלבסקי: איתי כהן חבר שלך?

עדן סנדרס: אי אפשר ככה עם כל ההתפרצויות.

טל זיידמן: אתה מדבר על שקיפות.

עדן סנדרס: הוא רגע יענה לשם ההגינות ואז נתקדם לשאלה הבאה.

נדב שופט: השתמשתי בכל האמצעים העומדים ברשותי וזה כולל הפעלה של חברים שלי ב'עומדים ביחד'. אין עם זה שום בעיה, לכל המתמודדים יש חברים. אני יודע שגם לדניאל יש חברים. ההבדל הוא שהחברים שלי נציגים והחברים של דניאל הם ההנהלה. אם פתחנו את זה אני אגיד שאני יודע שאנשים מאוד פעילים בהנהלה שמקבלים שכר מאיתנו, עשו הרבה מאוד שיחות להרבה אנשים מאוד בכירים. אז לכולנו יש חברים אז החברים שלי הם חברים שלי והחברים של דניאל בהנהלה. אני לא מסתיר את זה, כל פעם שאני מדבר אני אומר "עומדים ביחד" כי אולי אנשים חששו מזה. לגבי הקבוצה, הקבוצה מהממת, אני ממליץ לכל מי שמעניין אותו שוויון ורווחה לדבר איתי או עם בעז. אמרתי לך גם באופן אישי, הקבוצה כוללת כל מיני נציגים מכל מיני תאים פוליטיים או לא פוליטיים. לרוב הנציגים אין השתייכות לתא פוליטי כזה או אחר. אבל המקום של הקבוצה היה לדבר על דברים שרוצים לקדם יחד בתחום השוויון והרווחה. יש ערך ליצירת מקום סגור כזה שאפשר לדבר על הדברים האלה לפני שמגיעים למועצה הכללית ולכן הקבוצה קיימת. אני מקווה שזה עונה לך על השאלה ותאמין לי, נשים אותך בקבוצה מתי שתרצה. אנחנו לרוב עושים איזה שיחה, קפה או משהו כדי להבין למה מעניין אותך שוויון ורווחה ולא יום לפני הבחירות. זה מרגיש שיש גם מישהו אחר מטעמך ולא מעניין של שוויון ורווחה.

עדן סנדרס: גם אני ביקשתי להצטרף לקבוצה עוד מלפני שבועיים ולצערי לא יצא לי לשוחח איתך. אמרת שאתה חבר בארגון "עומדים ביחד" ואתה לא רץ מטעמם. משהו פה לא מסתדר לי בעובדות ואני אסביר. לפני שנתיים רצה פה מטעם "עומדים ביחד" בחורה בשם דנה קאופמן. מה שמפריע לי שיש דמיון כ"כ גדול בין המצעים שלכם, ברמה של משפטים שמועתקים מילה במילה. איך אתה מסביר את זה כשאתה טוען שאתה לא רץ מטעם "עומדים ביחד". אני שולחת לכולכם בוואטסאפ של הנציגים שתוכלו לראות.

גל בינשטוק: למה נציגים מ'עומדים ביחד' מתקשרים אליי לטלפון?

נדב שופט: עידו יודע, ניסיתי להפעיל בן דוד שהיה בעתניאל ואיפה גיא רביץ? ניסיתי להפעיל את דנה מנוח, שמכירה אותי מכל מיני מקומות. אני מפעיל את מי שצריך שידעו שאני ראוי. אני מפעיל את כולם, "עומדים ביחד", לא "עומדים ביחד", אני מפעיל את כולם. אני לקחתי השראה כדי להתמודד בצורה רצינית בבחירות שנכפו עליי בהתפטרות פתאומית. הייתי צריך לקחת השראה ומשאבים ממי שיכולתי.

עדן סנדרס: בבקשה תנו לנדב לענות.

ליאור חזן: אני רוצה להגיב בבקשה. השמות שלנו נאמרים פעם אחר פעם ברמה האישית. האם זה רצון למשוך אותנו להגיב? אם לא, אני מבקשת שאם יש לך סוגיה מסוימת, תפנה אליי ולאסף. אבקש שלא תציין את השם שלנו אם לא טרחת לדבר איתנו לפני ולהבין שאנחנו פה המון שנים עובדים סביב השעון לטובת הסטודנטים ואתה מנסה להכפיש אותנו בדברייך. אני מבקשת אל תענה לי, תמשיך לענות לשאלות ששאלו אותך. אל תענה לי.

נדב שופט: תודה ליאור, היו"ר הנוכחית שלא נתנה לי לסיים שוב פעם משפט. אוקיי, אז השאלה הייתה על המצע. מה נראה לכם? ברור שלקחתי השראה ממצע, כדי להיות מתמודד רציני בשבועיים של בחירות אני צריך לגייס את כל המשאבים ברשותי. דנה היא חברה, בשנה שעברה עשיתי איתה סמינר פה בקמפוס, סמינר "חשיבה עכשווית" קראו לזה. אני מכיר אותה היטב, הכל מעולה. ידעתי שהיא רצה ורציתי לשאוב ממנה רעיונות.

נמרוד פלבסקי: משפטים שלמים?

נדב שופט: כן, משפטים שלמים.

עדן סנדרס: מועתקים שם משפטים מילה במילה ואתה אומר, 'החזון שלי'. אבל זה חזון של מישהו אחר מלפני שנתיים.

נמרוד פלבסקי: יש לציין שזה גם אותו מצע של "עומדים ביחד".

נדב שופט: תראו, הסיפור הוא ענייני, הוא לא אישי. אני מאמין במצע הזה, אני פעלתי קשות כדי לגבש אנשים שמאמינים במצע הזה, הוא לא נפל על אוזניים ערלות. אנשים מרגישים שצריך לחזק את השטח, אנשים מרגישים שצריך שוויון לכולם. כן, אני מאמין בזה.

עדן סנדרס: אני אומרת באופן כללי, לקצר את התשובות של המועמדים לרמת משפט. כי יש פה גם בחירות.

גל ואלה: אין צורך לחזור על כל דבר כמה פעמים.

בעז אקרמן: עם כל הכבוד, זה קצת מרגיש שיש פה מנגנון.

עדן סנדרס: אני מוסיפה אותך לתור, תוכל לדבר בתורך. בעז, אתה מפריע. אני קוראת אותך לסדר. בפעם השלישית אתה יוצא מהאולם, זה לא שולל את זכות ההצבעה..

עומר קלי: יש לי שתי שאלות. דניאל, לגבי זה שיש קדנציות לא מלאות, יש כל מיני נציגים שמתפטרים באמצע, אין עם זה בעיה אגב, בארגון כזה גדול יש קטע שנקרא שימור ידע. רציתי לשמוע את שניכם, מה אתם חושבים על מצב שימור הידע הקיים היום? כי אני חושב שקדנציות לא מלאות זה מצב שיקרה. מה אתם חושבים שצריך לעשות כדי לשפר את זה?

דניאל זילבר: זו שאלה מעולה. עובדה קיימת היא שעובדים מתחלפים בקצב מהיר. אנחנו לא טובים בשימור ידע, אם מדברים על ניהול מלגות, שם שימור הידע מצוין. בשאר המחלקות המצב לוקה בחסר. לפני שנתיים הכנסנו תקן שכל המהות שלו זה שימור ידע. זה משהו שלחלוטין צריך לעבוד עליו, אני חושבת שכשאני אבחר לתפקיד זה בהחלט משהו שצריך לתת עליו דגש. דבר נוסף, אין מנהל ליחידת השירות וזה מפריע מאוד לתפקוד השוטף שלנו. צריך לוודא שיש סדר בתוך היחידה הזאת. מעבר לזה, לוודא שהרכזת שימור הידע תתמקד בתפקידה, היא כרגע מחליפה את מנהלת משאבי אנוש בחל"ד. צריך לראות איך היא מחזקת את זה. כשאני הייתי רמ"ח אחד הדברים שהתעסקתי בהם, זה להבין איזה חברות אפשר להביא לאגודה שייצרו מנגנון שימור ידע איכותי בתוך מערכת מובנית ומוסדרת. זה יאפשר לנו גם בהמשך הדרך לדייק שירותים שאנחנו נותנים לסטודנטים. לפעמים יש פערים משמעותיים, לכן זה משהו שהוא בעיני קריטי ביותר באמת בשביל לטייב את איכות השירות שלנו לסטודנטים.

נדב שופט: שימור ידע, הנושא מהמם, אני בעדו. זה משהו שבוא נגיד, אני אכנס לסיפור הזה ונעשה אותו, זו עבודה יום יומית ואין עם זה בעיה. צריך להמשיך את כל הדברים שדניאל דיברה עליהם. כולי בעד שימור ידע. אני לא מבין מה השאלה.

עומר קלי: אתה חושב שהמצב הקיים של שימור הידע בארגון הוא טוב? אם לא מה צריך לעשות כדי לשפר אותו?

נדב שופט: אין לי דעה מוצקת בנושא.

עומר קלי: השאלה השנייה שלי, לגבי משבר האקלים, יש לכם איזשהן כוונות, חזון?

נדב שופט: תודה על השאלה העניינית. יש לי כמה דברים שאני רוצה לקדם בתחום משבר האקלים. אחד, האוני' עצמה משקיעה מיליוני שקלים בדלקים מזהמים ואני חושב שהאגודה יכולה, בהחלטת מועצה להיות כוח מאוד חזק כדי לגרום לאוני' לעבור לדלקים לא מזהמים. אני סופר בעד שהאגודה תעשה את זה. דבר שני זה היערכות למשבר האקלים שכבר נמצא אצלנו, מי שזוכר מה קורה פה בקיץ?

עדן סנדרס: חם עכשיו בחורף.

נדב שופט: האגודה יכולה וצריכה גם לשנות את ההשקעות של האוני' ודבר שני, הייתי רוצה לראות אגודה שמתעסקת בסיפור של עירוניות בתוך הקמפוס. זה אומר, קודם כל לגרום לזה שהשבילים שבתוך הקמפוס יהיו מוצלים. זה קצת נשמע טריוויאלי אבל מישהו זוכר איך היה להתהלך בקמפוס בקיץ? אפשר לנטוע יותר עצי צל וגם לוודא שפינות הרווחה יהיו מוצלים כמו שצריך. לנטוע עצים זה משהו שיעזור לכולנו.

דוברת: מה האתגרים בלעשות את זה?

עדן סנדרס: לא לענות כי זו שאלת פולואו אפ. דניאל תענה ואז נמרוד שהבטחתי לו. ואז נעה, בועז ואיתמר.

דניאל זילבר: אני אענה בקצרה על משבר האקלים. אני חושבת שיש המון מה לעשות בנושא, אחד מהם זה להמשיך את המעורבות שלנו בתוך הקמפוס הירוק שיש כרגע. מעבר לזה, העשייה יכולה להתחלק לשני חלקים. חלק ראשון זה מה שנדב הזכיר, פליטות הפחמן. חלק שני הוא ברמה הפרקטית. זה יכול להיות כמו מכונות הנספרסו שהכנסנו ללא כוסות חד פעמיות, ועוד דברים יום יומיים נוספים, בין אם זה הדפסות של סטודנטים. יש המון עשיה, לא מספיק נעשה.

נמרוד: יש לי שתי שאלות, הראשונה היא קצרה במשפט. האם אתה, נדב, חתמת על תמיכה במחאת הסגל הבכיר למרות שידעת שזה פוגע בסטודנטים שאתה מייצג?

נדב שופט: אני ועוד 15 סטודנטים חתמנו על המכתב הזה. הייתי בתוכנית למדעי הרוח, אני מכיר את הסטודנטים שלי ואת החשש שלהם. אני יודע שהיה חשש מפגיעה בסטודנטים של מדעי הרוח ולכן חתמתי על המכתב הזה. המכתב היה להביע את הדעה של אותם אנשים, לטענתם זה נוגע לתהליכים של פולטיזיציה שקורית באוני'. אני חושב שהמועצה יכולה לדרוש מהנציגים השונים להביע את העמדה שלהם כדי לקבל החלטה איך עושים את זה. יחד עם זאת, ראיתי ואני רואה שנציגים בפקולטות אחרות מאוד לא ששו לחתום על מכתב כזה או רחוק מזה. לכן אני אומר, בתור יו"ר הסיפור שלי יהיה לייצג ולפעול למען האינטרסים של כלל הסטודנטים. בתור היו"ר אני אשקלל את האמירות האלה וכמובן אדחוף למה שהמועצה תחליט.

נמרוד פלבסקי: אני אציין לפרוטוקול, שבשיחה אישית איתי אמרת שבדיעבד אתה מתחרט על חתימת המכתב. שאתה מתנער ממנו ובדיעבד לא היית חותם.

נדב שופט: היה סייג לגבי איזה ניסוח שם. אני עומד מאחורי הדברים, לא אני יזמתי את המכתב, היה אפשר לכתוב אותו אחרת.

נמרוד פלבסקי: אני רוצה שייכתב בפרוטוקול שתמכת, התנערת ועכשיו אתה תומך. השאלה השנייה שלי, אני נמרוד, הייתי יו"ר ועדת מכרזים בשנה האחרונה. קראתי את קורות החיים שלך כמו שקראתי עוד קורות חיים רבים בשנה האחרונה כיו"ר מכרזים וכמי שגייס אנשים. אני רואה משהו מאוד חריג בקורות חיים שלך, אני רואה שאחת לשנה החלפת עבודה. אני תוהה האם יש לך יציבות לתפקד בתפקיד כזה במשך שנתיים ולא תעזוב אחרי שנה?

נדב שופט: בקורות חיים נתתי שלוש מקומות עבודה וצה"ל. בצה"ל נתתי שש שנים, לא כולם נותנים שש שנים למדינה. לא כולם הולכים לקצונה וחותמים קבע, נתתי הרבה מאוד מהחיים שלי בשביל המדינה ולא הייתי ביומיות יום אחד מכל השנים האלה. בעבודה הבאה הייתי באמת שנה, החברה שינתה את הייעוד שלה, היא רצתה להיות קרן הון סיכון ואני לא רציתי. בעבודה השלישית הייתי מנהל מוצר בסטארט-אפ, בשלב מסוים הוא נרכש והמשכתי באותו תפקיד. לכן זה לא שינוי תפקיד אלא המשך תפקיד. בפועל אנחנו מדברים על יציבות בצבא ובהייטק, תודה.

נועה גרינברג: יש לי הרבה שאלות אז אני אנסה לצמצם אותן לשתיים שתוכל לענות עליהן. בתור התחלה אתה אומר שהגעת לקמפוס והתאהבת בו, אני גם, אתה מאוד מחפש להיות מעורב ורוצה להיות פעיל, ואז מנגד אתה גם אומר שיש אחוז של, מה אמרת? 0.2%?

נדב שופט: מישהו אחר אמר את זה.

נועה גרינברג: תמכת בזה בששון. אז הייתי רוצה לשאול, אם מבחינתך היית פה שנתיים ועדיין בשנתיים האלה לא הכרת את האגודה, סימן שמבחינתך יש פערים מאוד גדולים בהגעה לסטודנטים. אני אשמח לשמוע תשובה ממוקדת של צעדים קונקרטיים בנושא. אם היית כ"כ פעיל לפני כן, למה לא רצת לתפקיד בכיר יותר דווקא ב'עומדים ביחד'? כבר היית בארגון שהיית מעורב בו וזה לא משנה מה דעתי על הארגון. הרי לא התקדמת פה, למה הגעת לאגודת הסטודנטים ואחרי חודשיים החלטת שאתה רוצה להיות היו"ר?

נדב שופט: בכל זאת שאלתי את השאלה הרטורית בזמן הנאום שלי ויש הרבה אנשים שהתחברו אליה. אני חשוב שהאגודה צריכה להיות נוכחת לא רק ביום הסטודנט אלא ביום יום. אחת הדרכים הכי פרקטיות וזה חלק מהמצע שלי, זה לחזק את הוועדים החוגיים והמועצות הפקולטטיות. אני חושב שהם מהווים פלטפורמה מאוד טובה למעורבות של הסטודנטים. לכן אני בעד לחזק את הוועדים החוגיים, אני חושב שצריך להקים כאלה בפקולטות נוספות. מה השאלה השנייה?

נועה גרינברג: אני כן אעשה לזה שאלת המשך, האם ועדים פקולטטיים רלוונטיים לחוגים נוספים?

נדב שופט: הסטודנטים מרוצים מהוועדים הפקולטטיים יותר מהמועצה הכללית, ההתרשמות שלי היא כזו ועוצמת ההגנה על האגודה פה. שוב אני חוזר על השאלה הרטורית שלי. כמה אנשים יודעים מה קורה כאן? אתם יודעים כמה אחוזי ההצבעה לבחירות לאגודה? 20% הצבעה.

ליאור חזן: מבקר האגודה אומר ש-30% היה השיא.

נועה גרינברג: אם אין לך מה להוסיף אני אמשיך לשאלה השנייה. לאור זה שהדעות פה חלוקות לגבי המועמדות שלך ולא נראה שבהנהלה הצפויה יהיו לך הרבה תומכים. איך אתה רואה את עצמך מתפקד כיו"ר כשיש לך ארבעה חודשי ניסיון בארגון מאוד גדול שעכשיו נכנסת אליו?

נדב שופט: בבחירות האלה התמקדנו בסיפור של "עומדים ביחד", זה קצת מרגיש שנגמרו הרעיונות של איך לעשות אגודה טובה יותר ואני אחבר את זה עוד רגע. כשאני אכנס לתפקיד אני אעשה את מה שעשיתי במקומות אחרים, שזה לעבוד בצוות עם כל מי שנמצא באגודה. אני לא יודע מה אתם חושבים עכשיו בבחירות, אבל אנשים לא שונאים אותי, אנשים אוהבים אותי אני יודע איך לעבוד בצוות. עכשיו בסיפור הזה אנשים באמת תוקפים אותי והופכים את זה לסיפור גדול. אבל אנשים אוהבים אותי, גם את אהבת אותי כשעזרתי לך להשיג עבודה.

נועה גרינברג: אני לא מאמינה שאמרת את זה. בוא נעמיד את הדברים על דיוקם, לא עזרת לי להשיג עבודה בהייטק. עשיתי איתך שיחת טלפון על טיפים לראיון עבודה.

עדן סנדרס: נשתדל להיות מהודקים יותר. נועה, תודה על החידוד. בלי הפרעות בבקשה.

נועה: אני בהלם שאמרת את זה עכשיו על במה.

נדב שופט: אני בן אדם שעובד מאוד טוב בצוות, זה לא צוות מה שיש פה, זה פוליטיקה. מדובר בבחירות, בבחירות בוחרים דרך ואני מציע דרך.

גל בינשטוק: לא אמרת דבר פרקטי אחד מהרגע שעמדת על הבמה.

עדן סנדרס: אנחנו מתקדמים עכשיו. הבטחתי לבעז. מעכשיו כל אחד ששואל או עונה, משפט. בעז?

בעז אקרמן: שאלה לדניאל, אני מרגיש שמהשנייה הראשונה שהקמפיין הזה התחיל, נדב אומר על כל במה אפשרית ותחת כל עץ רענן שהוא ב'עומדים ביחד'. אני ב'עומדים ביחד' ויעל ב'עומדים ביחד' ועשינו אתו ביחד קמפיין. זהו, רק אנחנו. אמרנו את זה גם מהיום הראשון, אנחנו נציגים פה באגודה שמעורבים. אני לא חושב שלמרות כל המיס קונספציה, מישהו באמת בא ושאל מה זה אומר. לעומת זאת, אני תוהה אם את גם צריכה אולי לעשות איזשהו גילוי נאות על האנשים שעבדו בשבילך? בין אם הם נציגים באגודה שתורמים מזמנם או ממרצם ובין אם זה אנשים מההנהלה שאמורים לעבוד בשביל כולנו. בעיני לפחות, כן לקחת צד מעט יותר ניטרלי. אני מרגיש שאם לנדב יש פה חברים, אז לך יש גם חברים שהם במקרה מנגנון וזה הרבה יותר חזק. אני גם טיפה מרגיש, האם את לא חושבת שזה היה אמור להיות יותר ניטרלי לאור אופי העובדות. וגם האם לא היה נדרש גילוי נאות מצידך בהקשר הזה כבר מהיום הראשון?

דניאל זילבר: אני אתייחס למה ששאלת לגבי. יש לי חברים, חלק מההנהלה, כולנו עובדים למען הסטודנטים. אם מישהו בהנהלה לא היה מאמין בי, סביר להניח שהיה אומר לי לא לרוץ. כשאני רצתי להיות סיו"ר בזמנו היו אנשים בתוך ההנהלה שאמרו לי, בואו נחשוב על זה רגע. חשבנו מה נכון לארגון ועזבתי את התפקיד כי הרגשתי שזה מה שנכון לסטודנטים.

יעל ארז: האם אין צורך בגילוי נאות שעדן וליאור עושות טלפונים כדי לתמוך בך?

דניאל זילבר: אני יודעת להגיד שהן תומכות בהתמודדות שלי, אני לא יודעת מה הן עשו.

שיר וינברג: אבל אין בזה פסול.

ליאור חזן: לא התקשרתי לאף אחד.

עדן סנדרס: רציתי לתת לזה זמן בסוף אבל אני אגיד את זה עכשיו. הבנתי שלפני כמה ימים רצה הקלטה בוואטסאפ שלי מלפני שנה וחצי. זו הקלטה שהופצה מטעם "עומדים ביחד", הסיבה שאני יודעת את זה כי היא הוקלטה לנציג שהוא חלק מ'עומדים ביחד'. בשיחה הזאת אני מדברת על המקצועיות של דניאל מלפני שנה וחצי, שלא הייתי מרוצה ממנה. בעיני זה ניסיון פוליטי מלוכלך, אבל זה מראה הרבה על מי שהפיץ אותו. אני אתייחס לגופם של דברים, באותה עת הייתי יו"ר ועדת ביקורת וזו אחת התקופות שוועדת הביקורת הייתה הכי פעילה. כבעלת תפקיד בחרתי להתנגד לדניאל והיא יודעת את זה. היום אני חושבת שאין מתמודדת ראויה ממנה לנהל את האגודה וזה מראה איזה התפתחות היא עשתה. מי שהפיץ את ההקלטה, זה אומר עליו הכל ועל דניאל הכל, שהיא הצליחה להפוך אותי ואת דעתי. אני חושבת שזה לא הוגן שהופרה זכות הפרטיות שלי, לכן היה לי חשוב להתייחס. אגב, זה קצת בתחום אפור מבחינה חוקית.

דניאל זילבר: בלי קשר לבחירות ולגילוי נאות, כולנו פה סטודנטים. עצם העובדה שההקלטה הופצה ושקיבלתי הודעות ב-12 בלילה שיש את ההקלטה הזאת יום לפני הבחירות, אנחנו לא צריכים לרדת לפסים אישיים. זה לא השיח, השיח פה הוא למען הסטודנטים. רק הבהרה.

גל: אני מבקש מכל אחד מהמועמדים את שלושת הדברים הפרקטים שהם יכולים להגיד לי שהם הולכים לבצע בתפקיד. משהו פרקטי. לא סיסמאות של חופש ושוויון, זה לא סיסמאות לא טובות אבל זה עדיין סיסמאות. אילו דברים לפי ההיכרות שלכם עם האגודה ועם המועצה הזאת אתם רוצים לקדם?

נדב שופט: אחד, מועצות פקולטטיות.

גל בינשטוק: אבל איך? תוכנית פעולה, לא רק כותרת אלה איך עושים את זה?

נדב שופט: אחת, אני ארחיב ואחזק את המועצות הפקולטתיות. איך עושים את זה? בשיתוף המועצה, עם אקסלים ובסוף בהצעת החלטה. שתיים, אהפוך את הדיונים של ישיבת המועצה ליותר עניינים, אני חושב שאפשר להעביר עדכוני הנהלה במייל ולהפוך את הדיון לפלטפורמה. תראו איך הכיתה מסודרת, יש במה ונציגים. אפשר להפוך את זה לפלטפורמת דיונים של הנציגים להעלאת יוזמות ולהפוך את הדיונים על הצעות ההחלטה השונות. בעצם להפריד אותן, לעשות אותן בזום, להפוך גם אותן לענייניות וגם פה אפשר ליצור מידה של שקיפות. דבר שלישי, אמרת שוויון זה סיסמא, לצורך העניין אני חושב שאפשר להפוך את הקמפוס ליותר נגיש. אני יודע שיש הרבה מקומות שבהם זה לא מספיק קורה, אני רוצה להקים צוות לסיפור הזה. יש פה נציגים שמתעסקים בדברים האלה, אפשר להפוך את הסיפור הזה לצוות שעובד ואם יהיה לזה את הגיבוי של המועצה, זה דברים שחלקית כבר קורים, אני רוצה לחזק את זה. אני יודע שהרבה נעלבים אם אני אומר משהו, האגודה מתעסקת בדברים האלה והיא עושה את זה טוב מאוד, אני רוצה לחזק את זה עד כמה שניתן.

עדן סנדרס: מי שאחראי לנהל את הישיבות זה הנשיאות, זה לא תפקיד היו"ר. אז זה לא כ"כ רלוונטי, אפשר לפנות אלינו, אנחנו שמחים לקבל הצעות. תודה.

דניאל זילבר: גל, הדבר הראשון, זה התפקיד. זה לא יום ולא יומיים, זה לא דבר שקורה ברגע, צריך לראות שהאגודה עובדת בצורה חלקה. דבר שני, המשך עבודה עפ"י תוכניות עבודה, יש תוכניות עבודה סדורות שבנינו והן רלוונטיות עד יוני. צריך לוודא שכל הפרויקטים שצריכים לצאת לפועל באמת צריכים לרוץ. דבר שלישי, כל נושא של יחידת השירות, זה דבר מהותי מאוד. אנחנו יכולים להמשיך לרוץ קדימה ליצירת קשר עם הסטודנטים.

עדן סנדרס: תודה רבה, שיר בטאט וזו שאלה אחרונה.

איתמר: אני מצביע ומחכה לשאול שאלה כבר חצי שעה.

עדן סנדרס: סליחה, חשבתי שכל מי שרצה לענות מהאזור הזה כבר שאל. אני נותנת זכות דיבור לכל מי שמבקש. תשאל שאלה ואח"כ שיר אחרונה.

איתמר רינד: קוראים לי איתמר, נעים מאוד. בגלל שהאוני' היא גוף שמורכב מהרבה גורמים חזקים שעברו הרבה בחיים. אני רוצה לדעת איך כל אחד מכם מתמודד עם תשובה שלילית בנוגע לאחד מהרעיונות המדהימים שיש לכם לקדם? כי למשל בעיצומים של הסגל הבכיר, מאוד הושפעה ההחלטה שהיינו האוני' היחידה שנעשה הסדר טיעון בנינו בגלל היחס הטוב שבין האגודה להנהלה. אתה רוצה לקדם דברים שאתה מסכים איתם וגם עם דניאל אני מסכים, אבל איך תתמודדו עם תשובה שלילית מצד הגוף בהתאם לרעיון שזה נוגע אליו? למשל לנטוע עצים, יגידו לך שאי אפשר.

נדב שופט: תשובה שלילית מצד גופים חיצוניים, אני חושב שאסור לאגודת הסטודנטים לוותר במקומות האלה וכדי לעשות שינוי משמעותי צריך לגייס את הכוח של הנציגים והסטודנטים וגם להפוך שולחנות מתוך תפקידי ההנהלה. אני חוזר לסיפור של גילמן, אחד הדברים שהיו הכי משמעותיים היה ההתאגדות של הדיירים עצמם שהרימו הפגנה בסוף. אני חושב שהאגודה פעם הייתה נלחמת, נאבקת, יוצאת להרבה מאבקים. יש פה נציג שעשה תואר לפני הרבה זמן והוא סיפר לי שפעם האגודה הייתה נכנסת לכיתות עם תופים כדי לעורר אנשים להיאבק על מה שחשוב. היום היא לא עושה דברים כאלה. אני חושב שצריך להפוך שולחנות כדי לפתור בעיות.

דניאל זילבר: עשיתי המון שיחות עם האוני' בנוגע להמון דברים ואני אעשה גילוי נאות יעל. בתחילת דרכי אמרתי לעצמי, טוב, אם אומרים לי "לא" אז אני אלך ואצעק. זה לא עובד, לפחות לא כשלב ראשון. חשוב להבין, גם ברמת המועצה והעובדים, זה משהו שאני מאוד מאמינה בו, יש מקום לשיח. האוני' לא נגדנו, אם היא אומרת לא, יש סיבה לכך. אם זו סיבה קונקרטית שאפשר לנהל מו"מ ולהגיע לעמק השווה, מעולה. עם הידברות ארוכה, שיח משותף ורתימת גורמים שיש להם גם כן רצונות ואינטרסים משותפים. אם רתימת כל הארגונים האלה לא מצליחה להביא אותנו להסכמה ואנחנו רואים שהסטודנטים נפגעים, אז הגיע הזמן להחמיר אמצעים ויש לזה המון כלים פרקטים. אני חושבת שההידברות עם האוני' היא מספקת. אני מאמינה בהידברות מתוך אמונה ששני הגופים רוצים בטובת הסטודנטים.

שיר בטאט: נדב, זו שאלה פשוטה בשבילך. אם זה נושא שכ"כ מפריע למועצה, ההשתייכות והפעילות הפוליטית שלך בתוך תא פוליטי. האם תהיה מוכן להפסיק את הפעילות הפוליטית שלך בשביל לקבל את אמון המועצה בך במידה ותיבחר?

נדב שופט: לא, אני חושב שהמועצה צריכה אנשים שאכפת להם. אני לא חושב שהשייכות שלי בתוך התא זה משהו שאני צריך להתנצל עליו. עם זאת אני יודע שהתפקיד של היו"ר הוא להילחם על האינטרסים הכי חשובים של כל הסטודנטים ולא משהו כזה או אחר.

דובר: אני מרגיש שאנחנו לא מוכנים להצביע למועמדים לתפקידי הרמ"חים.

עדן סנדרס: אנחנו נצביע היום. אי אפשר להישאר בלי הנהלה.

ולאד ירמקוביץ’: שאלה קצרה ופרקטית, אני חושב שלכולם חשוב היציבות. לגבי זה שאנחנו בבחירות שהן לא כהרגלן, אני לא יודע ממתי זה אורך כהונה של שנתיים? לא הייתי רוצה לראות מצב שעוד פעם נכנסים לאותו סיפור.

גיא הדר: ההנהלה שתיבחר ביולי 23' תיבחר לשנתיים עם אישרורים באמצע.

ולד ירמקוביץ’: השאלה מה דעתכם על כהונה של שנתיים?

דניאל זילבר: אני יודעת שההצעה של כהונה של שנתיים הוא הצעת החלטה שבאמת עברה כשהייתי בהנהלה. אני מאמינה בה וחושבת שיש ערך מאוד גדול ליציבות בתוך הארגון ברמת ההנהלה, שיש מישהו שנמצא כשנתיים בתוך ההנהלה. אני עדיין פתוחה לשיח, לא סתם עשינו את הפיילוט, יש הרבה רצון שההנהלה תהיה מקודמת ע"י הנציגים. אני הרגשתי שאני מאמינה בהחלטה הזאת, יש מקום לשיח ואפשר לחשוב על שינוי התקנון הזה מחדש.

נמרוד פלבסקי: הצעת ההחלטה שהתקבלה דורשת אישרורים כל חצי שנה.

נדב שופט: המועצה היא הריבון, היא תחליט על אורך הכהונה. אין לי דעה ספציפית בנושא, אני יודע שזה משיקולי יציבות ודמוקרטיזציה, אבל המועצה תחליט בנושא הזה.

עדן סנדרס: אנחנו עוברים להצבעה.

**תוצאות הבחירות ליו"ר האגודה:**

**נדב- 21**

**דניאל- 38 (נבחרה)**

**בחירות להנהלת האגודה**

נועה גרינברג: מי שלא מכיר אותי, קוראים לי נועה גרינברג, אני סטודנטית שנה ב' במסלול לכלכלה ותולדות האמנות. אני רצה לתפקיד רמ"ח תרבות. שירתתי ב-8200 ואח"כ עבדתי בסטארט אפ שהצליח. אני מאוד אוהבת תרבות, זה בדם שלי, עשיתי קאט מאוד דרמטי מהקריירה שלי בהייטק בשביל ללמוד ולהתפתח בזה. השתתפתי בכל מיני יוזמות שהמטרה שלהן זה לקרב בין יהודים לערבים. קשרי וחוץ וספורט, אני חושבת שזו מחלקה חשובה ושהעבודה שנעשתה שם עד עכשיו הייתה מהממת. אני חושבת שזה קו עבודה מאוד טוב ומאוד חשוב, אני לגמרי מתכוונת להמשיך ולחזק את זה. אני חושבת שיש המון מקום למועדונים, גם כדי לקשר בין הסטודנטים. כתבתי הרבה דברים במצע שלי, התכוונתי לכל מילה שם, אני אשמח שמי שלא קרא אותו, תקראו אותו. אני מזמינה אתכם לדבר איתי על זה ושנחשוב על זה ביחד. אני המועמדת היחידה לצערי אבל זה לא אומר שהקול שלכם לא חשוב לי. אם יש שאלות אני אשמח לענות.

אמיר שטיין: שלום לכולם, קוראים לי אמיר שטיין, בן 26, סטודנט לפילוסופיה יהודית וספרות, שנה שניה. אני גם נציג של התחומים של תרבות עם ישראל, מגדר תואר ראשון וספרות תואר ראשון. דיברתי עם חלקכם, לא עם כולכם ואחד הדברים הבולטים ששמעתי מכם זה איך בן אדם עם סוג הקשיים שאתה מתמודד איתם יכול בכלל למלא תפקיד כזה. אז קודם כל, אני הסטודנט שפונה למחלקת אקדמיה, אני מקרה קלאסי של סטודנט שצריך את מחלקת אקדמיה ולכן אני יכול לראות מהמורכבות שאני מגיע ממנה. אני יכול לראות מה הצרכים ואיך לענות עליהן עוד לפני שאפילו הגיעה הפניה. עוד לפני שהכרתי את האגודה, בשבועות הראשונים שלי באוני' הובלתי מאבק למען תוכנת הקראה. ביום בהיר אחד, האוני' ביטלה את תוכנות ההקראה ואמרה לסטודנטים כמוני, 'בעיה שלכם'. ככה הכרתי בפעם הראשונה את מחלקת אקדמיה ולא בפעם האחרונה. הייתי בקשר צמוד כל הזמן עם מחלקת אקדמיה, ריכזתי פניות, סטודנטים טרנסים פנו אליי, סטודנטים עם התמודדות נפשית, כי אני יכול להבין את המורכבות שהם מגיעים ממנה. אז אני חושב שאני יכול להביא את הידע שיש לי מתוך התפקיד. אני לא נותן לכם צ'ק פתוח סתם, עבדתי בתוכנית שזה כל המטרה שלה. אני רוצה לתת ידע מניסיון אישי למען הסטודנטים. בתפקידי תיאמתי בין משרדים ממשלתיים לבין הסטודנטים. כל מה שעשיתי בתפקיד היה לבוא ולתת הנגשה של זכויות. אז מה שאני רוצה לעשות בתור רמ"ח אקדמיה זה להביא לסטודנטים את הידע על מה הזכויות שלהם. שסטודנטים ידעו מה הזכויות שלי, מתי מפרים אותן ואיך אני פונה לאוני'. כל זה כמובן תוך כדי שאני ממשיך את התוכנית שדניאל התחילה, כי אני נכנס באמצע התפקיד וחשובה לי הרציפות.

מתן ברש: המזכירות עושה מה שבא לה הם יכולים לענות אחרי יום, יומיים, שלושה או ארבעה, זה לא בתקנון. זה משהו שאתה רואה נכון?

אמיר: זה ברור שכן, אני יודע שבמדעי הרוח זה כן קיים. אחד הדברים שצריך לשים עליו דגש זה שיש פערים בין איך האוני' תופשת את זה כשסטודנט פונה אליהם, האוני' לא מספיק מגויסת למען הסטודנט. כל הבעיות שיש בשטח נובעות מזה שיש פערים בין מה שמגיע לסטודנט לבין האוני'. גם שהאוני' צריכה ללמוד יותר את זכויות הסטודנטים.

קרן ארקין: אני יודעת שאנחנו בישורת האחרונה ממש, אני אעשה את זה מאוד קצר. אם יש מיקוד על איזשהן שאלות אני אשמח. קוראים לי קרן, אני רכזת שוויון במחלקת מעורבות חברתית באגודה. חוץ מזה אני סטודנטית לתואר שני במדיניות ציבורית. אני מתנדבת בעמותת "לא עומדות מנגד" שמסייעת לנשים היוצאות ממעגל הזנות. אני כאן כי מחלקת מעורבות חברתית היא הלב שלי ואני שמחה מאוד על ההזדמנות שיכולה להיות לי כאן להוביל אותה. הנושאים העיקריים שהובלתי במחלקה היו "קמפוס פתוח" נגד הטרדות מיניות ונגישות לסטודנטים בעלי מוגבלויות. הקמנו פורום עבודה קבוע משותף שבו אנחנו מפרטות יחד את כל הבעיות באוני' בהקשר הזה ועובדות ביחד על הפתרונות להם. בהקשר של נגישות לבעלי מוגבלויות, קיבלנו פניות פרסונאליות מגורמים שונים בנושאים רחבים מאוד שקיבלו מענה ועסקנו גם בתא סטודנטיאלי לסטודנטים בעלי מוגבלויות. אני חושבת שבכל הנושאים שהגיעו אלינו, בין אם זה אירועים של חוסר תחושת בטחון בקמפוס ובין אם זה עניינים של נגישות, יש פה עניין רחב יותר. כל דבר שהגיע אלינו יכול להיות פתרון עבור הרבה סטודנטים אחרים שגם חווים את אותה בעיה. אז השאיפה שלי היא לקדם את המחלקה לשינויי מדיניות רוחביים באוני', לתעל את היכולת שלנו לראות, להכיר, לשמוע הרבה סטודנטים כדי לעבוד לטובת סטודנטים. אני שואפת להרבה יותר קשר עם השטח, להכיר באמת איפה יש בעיית נגישות באוני', איפה יש בעיות מבחינת הטרדות מיניות, אקלים לא בטוח, איזה אתגרי קיימות יש לנו בקמפוס וחוץ מזה, כמובן שהמחלקה היא הבית של העשייה החברתית באוני'. בין אם זה דרך מלגות, דיור סטודנטיאלי, עזרות סטודנטיאליות ובין אם זה דרך התנדבויות בארגונים מחוץ לקמפוס או התנדבויות של סטודנטים דרך סטודנטים. המחלקה היא המקום להוביל את זה.

עדן סנדרס: תודה רבה לכל המתמודדים. עכשיו נשאר לנו סיו"ר.

עידו ביטון: אני אעשה את זה כמה שיותר מהר כדי שנצמצם. אני עידו, עד עכשיו הייתי רמ"ח תרבות ספורט וקשרי חוץ. חלק מהרצון והשאיפה להתמודד לסיו"ר היא מתוך האמונה שאפשר לשפר, לשנות ולבצע רעיונות חדשים. אני מאמין שהסטודנט, מהרגע שהוא נכנס לכאן עד שהוא יוצא מכאן הוא חלק מחוויה יותר רחבה ובשביל הדבר הזה צריך לפעול באופן יותר ממוקד. חלק מתכנית העבודה שאני רוצה לעשות היא להבין מה הפערים, מה צריך לשפר ואיך לתת יותר כוח למחלקות בהיבט של תקציב וגם של תכנית עבודה. בהכלה, הקשבה, יחס אישי, יש לנו רכזים מדהימים. מתוך הדבר הזה גם להבין איך מגיעים לסטודנטים ואיך נותנים להם את המענה שהם באמת צריכים ומצפים. אני לא רוצה להלאות בעוד דברים, אבל מה שחשוב לי זה בעיקר קשר עם הנציגים. אנחנו לא שני גופים נפרדים, אנחנו עובדים ביחד. חשוב לי שכאגודה נעבוד באופן יותר רציף ומשמעותי, אתם מייצגים את הפקולטה ואת הסטודנטים שלכם. אני אסיים בזה, אני מועמד לבד ובכל זאת אני מבקש שתבחרו בי כי אתם מאמינים, כי יש נקודת חיבור, כי אתם רואים בי כמי שיכול להוביל. כמובן שאם יש נקודות לשיפור אני מאמין שאפשר לפתח ולנסות לפתור. תודה.

עדן סנדרס: תודה רבה. עכשיו נעבור להצביע. אתם מסמנים בפתק בלי מעטפה ומשלשלים לתיבה.

**תוצאות הבחירות של חברי ההנהלה:**

**סיו"ר-**

**עידו ביטון- 49- בעד, 2- נגד, 1- נמנע. עידו נבחר לתפקיד.**

**רמ"ח מעורבות חברתית-**

**קרן ארקין- 49- בעד, 2- נגד, 1- נמנע. קרן נבחרה לתפקיד.**

**רמ"ח תרבות ספורט וקשרי חוץ-**

**נועה גרינברג- 40- בעד, 10- נגד, 2- נמנע. נועה נבחרה לתפקיד.**

**רמ"ח אקדמיה וזכויות סטודנטיאליות-**

**אמיר שטיין- 23- בעד, 29- נגד, 0-נמנע. אמיר לא נבחר לתפקיד.**

**הישיבה הסתיימה.**

\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_



**יו"ר הוועד עדן סנדרס חבר הוועד אור מימון**



**רשימת נוכחות:**

|  |  |  |
| --- | --- | --- |
| **FName** | **LName** | **פברואר** |
| אדם | בן-נון | 1 |
| אופיר | פרידמן | 1 |
| אור | מימון | 1 |
| איגור | ופרצקי |  |
| איה | היימן |  |
| אייל | אלפסי | 1 |
| איתי | כהן | 1 |
| איתמר | רינד | 1 |
| אלה | בר | 1 |
| אלה שיר | אגהוב |  |
| אלכס | יוסופוב | 1 |
| אמיר | שטיין | 1 |
| אנה | חמלניצקי |  |
| אסתר | אזולאי כשר |  |
| ארז | יוסף | 1 |
| אריאל | וינוגרדסקי | 1 |
| בועז | יעקובוב | 1 |
| בעז יעקב | אקרמן | 1 |
| בר | סובל | 1 |
| ברק | כהן | 1 |
| גבי | לי |  |
| גבע | שפירא | 1 |
| גיא | ראודניץ | 1 |
| גיא-תמר | לוי | 1 |
| גל | בינשטוק | 1 |
| גל | ואלה | 1 |
| דין | יונה | 1 |
| דניאל | זילבר | 1 |
| ולאד עוז | ירמקוביץ' | 1 |
| חן | קלצבסקי |  |
| טל | זיידמן | 1 |
| טלי | ברלין |  |
| יבגני | גרישין | 1 |
| יואב | פלד | 1 |
| יואל | גאפט | 1 |
| יסמין | סגול | 1 |
| יעל | ארז | 1 |
| יעל | אגמון נכט | 1 |
| לבנה | צליל | 1 |
| לילך | מרקוביץ' | 1 |
| מדינה | סאידובה | 1 |
| מיכאל | שלר | 1 |
| מריזל | קרטון |  |
| מתן | ברש | 1 |
| נדב | שופט | 1 |
| נועה | גרינברג | 1 |
| נועה | לוינסון |  |
| ניצן | כהן | 1 |
| נמרוד | פלבסקי | 1 |
| נעם | ברעם |  |
| סולאפה | מח'ול | 1 |
| סיון | שמא | התפטרה |
| עדו | סיון | 1 |
| עדן | אבו עקל |  |
| עדן | סנדרס | 1 |
| עודד יניב | שטראוס | 1 |
| עומר | קלי | 1 |
| עידו | ביטון | 1 |
| עינת | טוביה |  |
| צור | זאדי | 1 |
| קרן | סובול | 1 |
| רון | בן חיים |  |
| רוני | שרון | 1 |
| רותם | יעקובי | 1 |
| רם | דעבול | 1 |
| שחר | דקל |  |
| שי | דושניצקי | 1 |
| שי | אטוס | 1 |
| שיר | וינברג | 1 |
| שיר | בטט | 1 |
| שירה | רוהר | 1 |
| שירה | אדר | 1 |
| שלהב | הרכבי | 1 |
| תום | כהנא | 1 |
| אביגיל | קפלנר |  |
| תומר | בינשטוק | 1 |